Buhez ar Sent/1894/Jenovefa - Wikimammenn\nBuhez ar Sent/1894/Jenovefa\n◄ Purifikasion ar Verc’hez Jenovefa Andre Korsin ►\nann trede devez a viz c’houevrer\nSANTEZ JENOVEFA, GUERC’HEZ\nJenovefa a ioa ganet e Nanteer, teir leo dioc’h Paris. Iaouankik-flamm oa c’hoaz, mes dija devot evel eunn eal, p’en em gavaz sant Jermen, eskop Aoser, da dremen dre eno enn eur vont da Vro-Zaoz. Ar Zant he\nremerkaz etouez ar bobl tud a ioa diredet da reseo he\nvennoz, ha setu hen ha goulenn outhi ha n’e devoa ket a c’hoant da gemeret Jezuz-Krist da bried. « — Eo avad, eme ar plac’hik, pell zo n’em euz ken c’hoant nemed hennez. »\nNeuze Jermen a gasaz anezhi ganthan d’ann iliz, hag epad m’edot o kana gousperou, e talc’haz he zorn deou astennet azioc’h he fenn a vel d’ann holl dud fidel. Antronoz e c’houlennaz outhi adarre : « — Ac’hanta, va merc’h, sonj oc’h euz euz ar pez oc’h euz lavaret d’inn deac’h ? » « — Ia, sonj am euz, eme Jenovefa, ha gant gras Doue ha sikour ho pedennou, e talc’hinn mad d’am ger. »\nD’ann ampoent, ann eskop santel a velaz var ann douar eur vetalennik koueur hag a ioa eur groaz varnhi. Raktal e tastumaz ar vetalennik-se, hag e roaz anezhi d’ar plac’hik enn eur lavaret : « — Lakit houma enn dro d’ho kouzoug, hag hiviziken ne zougit mui nag aour, nag arc’hant, na perlez : rak ma karit braoigou ar bed, n’o pezo ket a berz eunn deiz e gloar ann env. » D’ar mare-ze, Jenovefa a c’helle beza dek pe unnek vloaz.\nD’ann oad a bevarzek vloaz, e kemeraz voal ar guerc’hezed, ha goude maro he zad hag he mamm, ez eaz da jom da Baris, da di he maerounez. Eno e lugernaz evel ann heol dre ar zantelez euz he buez, ha dre ann nerz euz he chomzou e c’houeze e kalounou ann holl ann tan euz a garantez Doue.\nHe holl amzer, kouls lavaret, a dremene o pedi ; da zadorn da noz ne d-ea morse da gousket, hag araok Pask e rea bep bloaz eur retred hag a bade azalek gouel ar Rouanez betek ar Iaou Gamblid. Ne zebre nemed diou vech er zizun, da zul ha da iaou, ha c’hoaz ar pez a zebre ne oa nemed eunn tamm bara heiz gant eunn nebeut fa poazet enn dour pemzek dez araok. Evelse iunaz betek ann oad a hanter-kant vloaz. Neuze, dre ali ann eskibien, rak ouz ar re-ma e sente ato, e kounzantaz dibri pesked hag eva eur banne leaz bennag ; mes\nbiskoaz ne falvezaz d’ezhi dibri kig nag eva guin.\nGoulskoude tud aviuz ha fallakr a gavaz abeg enn eur vuez ker santel ha ker pinijennuz. Lavaret a rejont a bep seurt traou euz a Jenovefa. Ne oa, emezho, nemed eur fals devodez, guenn dioc’h ann dianveaz, ha ken du hag ann diaoul dioc’h ann diabarz. Mes sant Jermen a dremenaz adarre dre Baris enn eur vont da Vro-Zaoz evit ann eil guech, hag a stankaz ho ginou d’ann dud-se enn eur ziskouez sklear d’ar bobl ha d’ezho ho-unan ne oa nemed gevier oc’h ho heul.\nEr bloaz 451, ar roue Attila, leshanvet Goalenn Doue, a zaillaz var douar Frans gant eunn arme a bemp pe c’houec’h kant mil den, enn eur lakaat ar goad da ruill hag ann tan e peb tra dre gement leac’h ma tremene. Paris a ioa var he hent, hag ar Barizianed o doa aoun ken a grenent. Jenovefa a lavaraz d’ezho n’o devije drouk ebed mar karjent goulenn sikour digant Doue dre ar iun hag ar bedenn. Lod a gredaz anezhi, mes lod all ive a reaz fae var he c’homzou. Hogen ar pez e devoa lavaret a erruaz : Attila a ieaz var he giz ha Paris a oue espernet. Ann holl a anavezaz raktal oant dleourien euz ar c’hras-se da c’halloud ar Zantez dirak Doue.\nPemp pe c’houec’h vloaz goude, ar Barizianed a oue goasket enn eunn doare all : ar gernez a ioa e kear, ha meur a hini a ioa dija maro gant ann naoun. Mes Jenovefa a ia d’ar c’heariou all da glask ed da ober bara, hag a benn eun nebeut amzer e teu enn dro gant unnek bag vraz karget a c’hreun. Evelse e saveteaz ho buez da gement a dud ma ne c’houfet ho niveri.\nEpad ar veach-se e reaz eur maread miraklou, hag ann dra-ma a greskaz muioc’h-mui ar respet hag ann istim o devoa ann holl evithi. Ar rouaned ho-unan a zente outhi aliez ; obten a eure gras digantho evit meur a dorfetour koundaonet d’ar maro, hag hi eo a lakeaz ar roue Klovis da zevel eunn iliz gaer enn henor d’ann ebestel sant Per ha sant Paol. Mes e kreiz ar stad a reat anezhi Jenovefa a ioa bepred humbl evel eur c’hrouadur.\nBeva a reaz betek ann oad a zek vloaz ha pevar-ugent\npe var dro, hag he maro euruz a erruaz er bloaz 512.\nHe c’horf a oue enterret enn iliz sant Per ha sant Paol, hanvet a-c’houdevez iliz santez Jenovefa.\nGoude he maro e kendalc’haz da ober vad da gear Paris evel m’e devoa great epad he buez. Er bloaz 1129, e klanvaz kalz tud eno gant eur c’hlenved estranch ha speguz. Ann anken hag ar spount a ioa e peb leac’h, ha kaer a ioa, ne gavet louzou ebed ouz ar c’hlenved heuzuz-se. Neuze ann eskop a roaz urs da zougen arched santez Jenovefa e prosesion, ha kerkent ann dud klanv a bareaz holl nemed tri : ann tri-ma, kredabl, n’o doa ket bet a fizians aoualc’h e galloud ar Zantez. Abaoue, ar Barizianed a zo bet ato devot braz da zantez Jenovefa, hag hirio c’hoaz e teuont a vandennadou, da zeiz he gouel hag epad ann eiz dez varlerc’h, da zaoulina ha da bedi dirak he bez ha dirak he relegou.\nAr brinsed hag ar rouaned koz a Frans a zo c’hoaz ive ho beziou e Sant-Denis, e kichen Paris. Ha guelet a reer morse den ebed o taoulina hag o pedi dirak ar beziou-ze ? Nann, den ebed ; ha dirak bez ha relegou santez Jenovefa, er c’hountrol, e veler tud a bep oad, a bep stad hag a bep renk, o tont da zaoulina bep bloaz ha bemdez zoken evit goulenn sikour diganthi. Anavezomp eta n’euz netra par d’ar zantelez evit beza istimet hag henoret, abred pe zivezad, gant ann dud kouls ha gant Doue.\nAdtapet diwar « https://br.wikisource.org/w/index.php?title=Buhez_ar_Sent/1894/Jenovefa&oldid=23576 »


Kaozeadenn Rummad:Skeudennoù arz - Wikipedia\nKaozeadenn Rummad:Skeudennoù arz\nUn nebeud goulennoù:\nn'ouzon ket petra eo ar "skeudennoù arz", ret vije displegañ; d'am soñj int skeudennoù brudañ-filmoù;\nne'm eus ket gwelet rummadoù evel-se er wikioù all, bez ez eus?\nevel-just n'eus ket gwirioù war ar skeudennoù?\nBianchi-Bihan 11 C'hwe 2010 da 10:29 (UTC)\nSetu amañ ur respont bennak :\nLedanoc'h eo tachenn ar skeudennoù arz eget hini ar skeudennoù brudañ-filmoù a zo bet rummet er rummad Rummad:Skritelloù film. Skritelloù all c'hell bezañ arzel ivez, poltredoù tud ivez, livadurioù, luc'hskeudennoù, ha me oar me.\nEr wikipediaoù saoznek ha makedonek ez eus rummadoù evel se.\nUr goulenn a-bouez eo hini ar gwirioù. Ret e vo divizout war se. Difennet-groñs eo ar skritelloù film dezho gwirioù er wikioù gallek hag alamanek da skouer, tra ma vezont aotreet dindan divizoù zo er wiki saoznek.\n--Yun (kaozeal) 11 C'hwe 2010 da 12:11 (UTC)\nMe welfe neuze\npe skeudennoù a arz\npe skeudennoù arzel (ha n'eo ket skeudennoù Arzhel, un anv brav evit ur stal, 'keta?)\nE-kichen da se zo luc'hskeudennoù: ur seurt all pe heñvel? Bianchi-Bihan 11 C'hwe 2010 da 13:17 (UTC)\nEvel a gari. Al luc'hskeudennoù a c'heller rummañ amañ, gant ma vint arzel. --Yun (kaozeal) 12 C'hwe 2010 da 09:31 (UTC)\nNe oa nemet evit reiñ un ali war ar yezh. Bianchi-Bihan 12 C'hwe 2010 da 10:39 (UTC)\nAdtapet diwar « https://br.wikipedia.org/w/index.php?title=Kaozeadenn_Rummad:Skeudennoù_arz&oldid=648159 »\nKemmoù diwezhañ degaset d'ar bajenn-mañ d'an 12 C'hwe 2010, da 10:39.


Keleier an 9 a viz Gwengolo | L'actu du jour, e brezhoneg, c'est ici !\nmardi 8 septembre 2015 à 19:51 Par Pauline Kerscaven, France Bleu Breizh Izel\nDiwar-benn petra hon eus lakaet ar gomz ? L'accueil des migrants s'organise, comme au Trévoux, près de Quimperlé. La réforme du code du travail : il faut faire attention, nous dit un syndicaliste. Et aussi : suppression de postes à DCNS, les cours de breton pour adultes, et l'extension .bzh !\nMigrants en macédoine (illustration) © Max PPP - Nake Batev\nIntrudu e-pep lec'h evit degemer an dud divroet\nDegemeret e vo pevar mil den divroet warn ugent gant bro c'hall a-kerz an daou vloaz o tont. Ar reoù kentañ a vo degaset deus Bro Alamagn adalek dimeurzh noz.\nUr bern intrudu a zo e Bro C'hall a-bez evit degemer anezho, ma vefent musulmaned, katoliked pe yuzevien.\nEvel e su Penn-ar-Bed. Pevarzek aotrou-maer, sosialisted holl, o deus roet da c'houzout e vefent prest da resevout tud divroet en o c'humun evel André Fraval, maer Trehou Kerne, e-kichen Kemperle.\nAndré Fraval gant Joan Bizien\nPenaos degemer an dud divroet ? Ar goulenn se a vo savet ganeomp d'un toullad tud, da vare diviz ar yaou, diriaou o tont neuze, etre seiz eur dek ha seiz eur hanter.\nKod al labour a vo lakaet da vezañ sklaeroc'h\nEmbannet oa bet e-penn kentañ an dibenn sizhun gant François Hollande e oa poent lakaat kod al labour da vezañ sklaeroc'h. Setu perak e vo roet warc'hoazh da Vanuel Valls un dezrevell gant Jean-Denis Combrexelle.\n"Moarvat e vo ret stourm" Dominig Jolivet - Klec'h, sindikalour\nKinniget e veho gant Jean-Denis Combrexelle, ne vije nemet un neubeud lezennoù talvoudus evit an holl, ha reolennoù disheñvel e-pep rann, e pep gennad labourerezh...\nPeadra da lakaat Dominig Jolivet-Klec'h, ezel deus Sindikad labourerien Breizh da vezañ ankeniet.\nDominig Jolivet-Klec'h gant Pauline Kerscaven.\nUne évolution possible du Code du Travail ? © Maxppp\nMil post-labour a c'hellfe bezañ skarzhet en DCNS a-raok 2018\nNe vo ket skarzhet tud da vat met ne vo ket erlec'hiet un hanter deus an dud a zaio war o leve e-kerz an tri bloaz o tont. Lod-all a c'helfe bezañ rediet mont da labourat e DES, un izembregerezh stag ouzh DCNS ha Veolia.\nE Brest hag en Oriant eo chalet bras an implijdi. Pemp kant diouto oa deuet da vanifestiñ ar mintin-mañ e porzh Brest.\nJean-Yves Breton, ezel deus ar CFDT Difenn, a sikour anezho.\nJean-Yves Breton gant Joan Bizien\nHa gouzout a rimp hiroc'h d'ar seitek a viz Gwengolo, pa vo dalc'het poellgor an embregerezh.\nGall' a reomp deskiñ brezhoneg e 140 kumun !\nKinniget oa bet ar mintin-mañ c'hwezekvet koulzad brudañ ar c'helenn brezhoneg d'an oadurien gant Ofis publik ar brezhoneg, asambles gant ar gevredigezh Deskiñ d'an oadurien.\nWar-eeun e oamp gant Fulup Jakez, rener an Ofis, evit kaozeal deus an nevezentioù.\nFulup Jakez gant Pauline Kerscaven\n- Ofis publik ar brezhoneg\n5 000 lec'hienn internet gant an astenn "bzh"\nE miz Gwengolo 2014 oa bet lañset an astenn "bzh" evit ar c'hevredigezhioù hag an embregerezhioù hag abaoe miz Kerzu, pep hini ac'hanomp a c'hell prenañ ul lec'hienn gant pik bzh.\nGreomp un tamm bilañs neuze gant Christian Demeuré-Vallé, sekretour ar gevredigezh Pik bzh.\nChristian Demeuré-Vallée gant Joan Bizien.


Strollad micherourien an unanidigezh marksour (pe POUM, Partido Obrero de Unificación Marxista e spagnoleg, Partit Obrer d'Unificació Marxista e katalaneg) a oa un aozadur dispac'hour spagnol savet e 1935 ha divodet 1937. E izili a gemeras perzh e Brezel Spagn a-enep ar jeneral Franco.\n2 POUM e penn-kentañ ar brezel-diabarzh\n3 Darvoudoù miz Mae 1937 e Barcelona\n4 Gwask ha berzidigezh\n5 POUM goude ar brezel : an harlu e Frañs\n6 POUM goude an Eil brezel bed\n7 POUM er sinema\nKrouet e voe POUM e Barcelona d'an 29 a viz Gwengolo 1935 dre gendeuziñ daou strollad all : Izquierda Communista, ur strollad trotskour renet gant Andreu Nin, ha Bloque Obrero y Campesino renet gant Joaquín Maurín. An daou aozadur-se a oa disrannoù eus Strollad komunour Spagn (PCE), hag a oa stalinour d'ar mare-se.\nLavaret e vez e oa POUM un aozadur trotskour. N'eo ket gwir, rak diemglev a oa etre pennoù-bras ha Trotsky. Nac'h a reas pennoù POUM sentiñ dezhañ pa gemennas dezho dilezel ar sindikadoù ha krouiñ sovideoù. Ha Trotsky a glemmas a-zivout « perzh truezus penn-bras » POUM. Un aozadur marksour enepstalinour e oa avat, ha sevel a reas a-enep prosezoù Moskva en e gelaouenn La Batalla. Dre ma oa distag POUM diouzh Komintern e voe fall-tre darempredoù e izili gant ar stalinourien. A-fet etrebroadelezh e oa ezel POUM eus Burev Londrez (deuet da vezañ Kreizenn varksour dispac'hour etrebroadel). J.I.C. (Juventud iberica comunista) a oa aozadur yaouankiz POUM. Renet e voe gant Germinal Vidal ha goude gant Wilebaldo Solano.\nPOUM e penn-kentañ ar brezel-diabarzh[kemmañ | kemmañ ar vammenn]\nMinistr ar justis e Katalonia oa Andreu Nin pa grogas ar brezel. Lemet e voe ar garg digantañ. Etre miz Gouere ha miz Kerzu 1936 e kreskas an niver a izili a oa e POUM, eus 6000 da 30 000, dreist-holl e Katalonia hag e rannvro Valencia. A vent vihan e oa ar strollad memes tra, keñveriet gant ar gomunisted hag an anarkourien. Unan eus izili vrudetañ POUM a voe ar skrivagner saoz George Orwell, hag a gontas e chomadenn e Spagn en e levr Homage to Catalonia. Izili POUM a savas a-du gant ar c'henberc'hennañ aozet e Katalonia abaoe an 19 a viz Gouere 1936. Evel izili CNT e kave da izili POUM e oa liammet ar brezel ouzh an dispac'h. Abalamour d'an holl draoù-se e savas reuz etre PCE diouzh un tu ha POUM ha CNT diouzh an tu all.\nDarvoudoù miz Mae 1937 e Barcelona[kemmañ | kemmañ ar vammenn]\nD'an 3 a viz Mae 1937 e Barcelona e klaskas rener ar polis (Rodriguez Salas e anv) ha daou c'hant den adtapout dre heg ar greizenn pellgomz, hag a oa dindan dalc'h izili CNT abaoe penn-kentañ ar brezel. Tenn e teuas an traoù da vezañ, ha derc'hel a reas izili CNT. Met aon o doe e vefe taget savadurioù all, neuze e rojont armoù a-benn o difenn. Savet e voe bardelloù er gêr a-bezh : diouzh un tu e oa izili CNT ha re POUM, poliserien ha stalinourien diouzh an tu all. Pennoù-bras CNT ha ministred CNT a c'houlennas gant ar stourmerien chom a-sav gant an emgann, ha heñvel e reas pennoù-bras POUM. Daoust ma renent war ar gêr a-bezh e rankas al labourerien dilezel ar bardelloù. D'ar 6 a viz Mae e paouezas an emgannoù ha distrujet e voe ar bardelloù. Met profitañ a reas izili PCE ha gouarnamant Juan Negrín (kemeret en doa plas Francisco Largo Caballero) eus an darvoudoù-se evit gwaskañ an anarkourien ha re POUM, hag a voe lakaet er-maez lezenn.\nGwask ha berzidigezh[kemmañ | kemmañ ar vammenn]\nAr stalinourien a lakaas da grediñ e oa POUM un aozadur hitlerian ha trotskour hag a genlaboure gant ar vroadelourien ha goulenn a rejont ma vefe berzet POUM. Orlov, hag a oa e penn NKVD e Spagn, a lakaas da grediñ e oa bet dizoloet dielloù ma oa anat e oa un emglev etre POUM hag an enebour. D'ar 16 a viz Even 1937 e voe sezizet sez POUM ha harzet e bennoù-bras. Klemm a reas CNT hag izili zo eus ar gouarnamant, met fin POUM e voe. Kenderc'hel a reas ar strollad da embann e gazetenn, La Batalla he zitl, dre guzh.\nDivodet e voe an unvezhioù brezel ha lod brasañ o fennoù-bras a voe bac'het. Ul lodenn anezho a voe jahinet pe drouklazhet peogwir n'o doa ket heuliet politikerezh ar gouarnamant a oa dindan beli URSS Stalin. Andreu Nin az eas diwar wel e-pad meur a zevezh, hag adkavet e voe e gorf e-kostez Madrid : drouklazhet e oa bet gant izili spagnol ha rusian GPU.\nE diskar-amzer 1938 e voe aozet prosez pennoù-bras POUM, Juan Andrade en o zouez. Hini ebet anezho a voe kondaonet da gastiz ar marv.\nPOUM goude ar brezel : an harlu e Frañs[kemmañ | kemmañ ar vammenn]\nPrizonidi POUM (Julián Gorkin, Wilebaldo Solano, Juan Andrade, Pere Bonet) a voe dieubet pa voe tapet Barcelona : kaset e voent da doull-bac'h Cadaqués, ha dont a rejont a-benn da dec'hout kuit. Mont a rejont da repuiñ da Frañs, ma voent bac'het e kampoù-kreizennañ, evel ar republikaned spagnol all.\nE penn-kentañ an Eil brezel bed e savas a-du izili POUM gant ar "faezhegezh dispac'hel", hag e kemerjont perzh e Talbenn etrebroadel ar vicherourien (krouet e miz Gwengolo 1938). E Frañs e oa tost a-walc'h POUM ouzh PSOP (Parti socialiste ouvrier et paysan), ur strollad krouet gant Marceau Pivert.\nBerzet ha gwasket e voe POUM gant gouarnamant Vichy : e miz C'hwevrer 1941 e voe harzet meur a benn-bras ha kondaonet e voent d'an toull-bac'h gant lez-varn arme Montauban : Wilebaldo Solano (20 vloaz), Ignacio Iglesias (12 vloaz), Juan Andrade (5 bloaz). E-touez penn POUM a oa chomet dieub e oa Josep Rovira. Bet e oa bet e komandant 29vet Rann-arme ar republik (enni izili POUM). Azalek diskar-amzer 1941 ha daoust d'ar pezh a oa bet divizet gant e strollad e voe e penn strollad Martin ar rouedad Vic. Un aozadur a sikoure an dud da dreuzhiñ ar Pireneoù e oa. Mont a reas an aozadur en-dro betek ma vefe dieubet Frañs.\nD'ar 17 a viz Gouere 1944 e voe dieubet Wilebaldo Solano gant FFI. E toull-bac'h Eysses e oa. Asambles gant anarkourien all e savas ar batailhon Libertad, hag a oa distag diouzh UNE (Union nationale espagnole, dalc'het gant ar gomunisted) hag e tieubjont Juan Andrade hag a oa bet dalc'het e toull-bac'h Bergerac, daoust ma oa bet dieubet ar gêr.\nPOUM goude an Eil brezel bed[kemmañ | kemmañ ar vammenn]\nLa Batalla a voe adembannet en un doare ofisiel azalek miz Gouere 1945. (Muioc'h a ditouroù diwar-benn POUM)\nIzili POUM a lakaas da bal diskar renadur Franco e Spagn. Met pennoù-bras POUM (Solano, Andrade) a soñje dezho e vefe dibosupl, dre ma kaver gwelloc'h da c'houarnamantoù ar Stadoù-Unanet, Breizh-Veur ha Frañs e chomfe Franco e penn ar vro. E 1948 e soñje d'ar polis e oa war-dro 300 ezel eus POUM e Frañs. Wilebaldo Solano a voe sekretour meur POUM en harlu azalek 1948.\nPOUM er sinema[kemmañ | kemmañ ar vammenn]\nEr film Land and Freedom, bet sevenet gant Ken Loach ha deuet er-maez e 1994, ez eo lakaet war wel perzh izili POUM er brezel-diabarzh.\n↑ « Les agents soviétiques ont d’abord fait fabriquer de toutes pièces, par un confident de la police espagnole, les "preuves" devant permettre d’accuser Andres Nin d’espionnage […]. Ces fausses preuves, retrouvées aux Archives historiques nationales de Madrid, fourniront le prétexte à l’arrestation […] Nin est torturé durant deux ou trois jours, puis assassiné par les sbires du NKVD. » Derrière l’assassinat d’Andres Nin, Staline, Libération, 10 a viz Du 1992.\n↑ Gw. Geneviève Dreyfus-Armand, L'Exil des Républicains espagnols en France, pajenn 148\n↑ Ibidem, pajenn 162\n↑ Ibidem, pajenn 178\nVictor Alba, Histoire du POUM, Champ Libre, 1975; adembannet gant Ivrea e 2002\nMika Etchebehere, Ma Guerre d'Espagne à moi\nWilebaldo Solano, Le POUM, Révolution dans la guerre d'Espagne, Syllepses, 2002\nMichel Christ, Le POUM : Histoire d'un parti révolutionnaire espagnol (1935-1952), L'Harmattan, 2005\nDiazezadur Andreu Nin\nTestennoù gallek P.O.U.M.\nAdtapet diwar « https://br.wikipedia.org/w/index.php?title=POUM&oldid=1973912 »\nStrolladoù politikel komunour


Mab ur pesketaer paour ha pesketaer ivez n’en doa c’hoazh nemet un daouzek pe drizek vloaz pa’z eas e-unan un devezh da besketa. Pakañ ur pesk brav a eure, ha neuze ez eas da gaz anezhañ da ur roue a oa un teir pe beder lev ac’hano.\nAr paotrig-mañ a oa gwisket fall, dre e dammoù dilhad e weled e groc’hen paour. Ar roue a zegemeras mat anezhañ pa glevas ; n’en doa digantañ ken tra avat nemet bennozh Doue evit e besk.\n– N’em eus ket roet kalz a dra d’ar roue, a lavare ar paotr outañ e-unan ; evelato e kave din em bije bet ouzhpenn bennozh Doue. Marteze n’en deus ket kredet, a lavare ar paotr, reiñ netra din ; ur wech all e roio.\nHa bremañ d’ar gêr, hag a-benn ur pennad goude, muioc’h pe nebeutoc’h, e pakas ur pesk all adarre hag ez eas gantañ d’al lez. En dro-mañ, kentañ a welas ar paotr ’voe merc’h ar roue a oa eus e oadoù. En he fenestr edo, ha, pa welas ar pesketaer bihan o vont en ti, e tiskennas da welet da betra oa deuet.\n– Setu ur pesk, eme ar paotr, am eus paket en aod, n’eus ket pell, fresk-bev eo c’hoazh.\n– Piv, eme ar verc’h, en deus lavaret dit degas anezhañ amañ ?\n– Den ebet, eme ar paotr. Deut ’on va-unan, evel an dro gentañ.\n– Bet ’out c’hoazh ? eme ar verc’h priñsez.\n– Ya, eme ar pesketaer.\n– Ha petra ac’h eus bet evit da besk ?\n– Bennozh Doue.\n– En dro-mañ, eme houmañ dezhañ, ne chomi ket war bennozh Doue. Del ! emezi, setu tri c’hant skoed hag ar yalc’h. Kas anezho da’z tad a zo paour evit doare. Deport c’hoazh ; bremaik az pezo c’hoazh. Arabat avat lavaret ez pe bet netra diganin.\nHag houmañ mont da gaout ar roue ha dont gantañ d’an traoñ da gaout ar pesketaer bihan.\n– Deut ’out adarre, va faotr ? emezañ. Mat ac’h eus graet, rak ma n’ac’h eus bet netra er wech kentañ, en dro-mañ ned i ket goullo d’ar gêr : del tri c’hant skoed evit da besk.\n– Bremañ, eme ar verc’h yaouank dezhañ, e ranki en em wiskañ kempennoc’h an dro gentañ ma teui. Mont d’ar skol a rank ivez ha deskiñ mat, ha me, neuze, am bezo soñj ac’hanout.\nAr paotr a zistroas laouen d’ar gêr, leun e c’hodell baour a aour hag a arc’hant. Evel e oa lavaret dezhañ a reas : mont a reas d’ar skol ha deskiñ muiañ ma c’helle. Evelato ez ae a-wechoù da besketa, hag un devezh m’en doa paket ur pesk, kalz kaeroc’h eget an daou gentañ en doa kaset d’ar roue, ez eas gantañ adarre.\nEn dro-mañ oa kempenn ha, dre ma’z oa ur paotr brav, hardizh oa a-hent-all.\nMerc’h ar roue, p’her gwelas adarre er c’hiz, ne voe ket evit miret ouzh he c’halon d’e garet. Gwelet a eure anezhañ, ha diouzhtu e tiskennas d’ar red d’e gaout.\n– Deut ’out adarre ’ta ? emezi.\n– Ya, ya, eme ar paotr. N’oan ket evit ankounac’haat ho madelezh, hag evit-se ’on deut da zegas ur pesk deoc’h adarre : n’em eus ken evit ho trugarekaat.\n– A-walc’h eo, emezi, ac’h eus graet. Gwelet a ran ez out bremañ gwisket kempenn hag ur paotr koant ac’hanout. Pa n’ankounac’haez ket ac’hanon, me na’z ankounac’hain ket ivez. Kemer, emezi, ar pevar c’hant skoed-mañ diganin, ha na lavar ger ; digant va zad ez pezo ivez un dra bennak bremaik.\nAr roue, pa glevas edo eno ar pesketaer bihan adarre, a lakaas reiñ dezhañ ivez pevar c’hant skoed.\n– Setu, va faotr, ’out pinvidik en da zere ; bremañ arabat dit lezel an arc’hant-se da goll. Evel am eus lavaret, kae d’ar skol, ha, pa vezi desket mat, e klevi anv ac’hanon-me.\nAr paotr a zistroas d’ar gêr hag a yeas d’ar skol evel ma’z oa boaz. Deskiñ a rae ar pezh a gare, hag, a-benn nebeut bloavezhioù goude, oa den yaouank ha gouiziek e-keñver pep tra.\n‹ ar Pesketaer bihan


Ninnog Louis ha Maina Audran, skrivet ganto mesaj ar vazh-test !\nPublié le 29/05/22 10:47 -- mis à jour le 29/05/22 10:47\nNag a dud, ha nag a dud yaouank ! :\nLivioù flimm-flamm, bannieloù bro Euskadi ha Breizh asambles, dirak touristed souezhet gant kement a reuz war porzh Gwened : brav oa labour an aozerien !\nFromus, bugale renet gant Elodie Jaffré hag a gane ken brav. Fromus, diskour izprezidanted ar Redadeg. Fromus, an div skrivagnerez, Maina ha Ninnog, o lenn e brehoneg bro Pondi ar pezh oa bet douget get miliadoù a renerien e-pad seizh devezh ha seizh nozvezh. Fromus, an dud o komz e pep lec'h. Ur familh vras o vrasaat eo ar Redadeg. Hag ar Bagad, gant ur bern tud yaouank e penn an dibunadeg. Evel ma vefe heol gor miz Mae o lavarout e vefe eostadoù nevez o tont, hag ur yezh da vout komzet en amzer da zont, gant muioc'h a dud, muioc'h a dilennidi, muioc'h a skolioù...


Emgann Soissons (718) - Wikipedia\nEmgann Soissons (718)\ntrec'h Karl ar Morzhol\nKarl ar Morzhol Chilperic II\nKarl ar Morzhol Ragenfrid\nEmgann Soissons 718 a oa emgann diwezhañ ar brezel diabarzh a heulias marv Pepin Herstal roue (?) ar Franked. Adalek miz Du 714 e vrezele Karl ar Morzhol, Theudoald, mab-bihan Pepin, Plektrud, e intañvez, Ragenfrid, maer palez Neustria ha Chilperic II, roue ar Franked, evit kemer penn ar rouantelezh.\nGoude emgann Vincy,Chilperic II ha Ragenfrid, a oa bet faezhet gant Karl ar Morzhol a en em glevas gant Odo Veur eus Akwitania ha war-du Soissons e kerzhjont. Ouzh o gortoz edo Karl ar Morzhol avat, gant ul lu soudarded c'hourdonet a chomo an darn vrasañ anezho feal dezhañ e-pad o holl vuhez. O faezhañ a reas Karl e-kichen Soissons. Tec'hout a reas Ragenfrid da dTeurgn tra ma repuas ar Roue hag Odo en Akwitania.\nOdo a sinas ar peoc'h gant Karl nebeud goude ha daskoriñ a reas Chilperic. Ragenfrid a anavezas galloud Karl.\nAdtapet diwar « https://br.wikipedia.org/w/index.php?title=Emgann_Soissons_(718)&oldid=1471792 »\nDernière modification le 4 Ebr 2013, à 18:41\nKemmoù diwezhañ degaset d'ar bajenn-mañ d'an 4 Ebr 2013, da 18:41.


Pajenn:Le Clerc - Ma beaj Jeruzalem, 1902.djvu/80 - Wikimammenn\nPajenn:Le Clerc - Ma beaj Jeruzalem, 1902.djvu/80\nmor ac’h a war rustaat ; kostean ’ra al lestr euz an eil tu d’egile. *Kertri am euz da gemer ar gwiskamancho sakr. — « Ba ! emon-me, ze marteze a dremeno. Demp bepred ! » Ha me da gemer al lien-chouk, ar zæ-wenn, ar gorden. Æt eo ma daou dorn da stardan homan pa zantan eur vranskelladen oasoc’h evit ar re-all. Prestik aoalc’h e kollfen troad : — « Ma, emeon, n’in ket pelloc’h ! » Ha me, dioustu, d’en em diwiskan.\nNa zav ken belek ebed ouz an auterio. Diskenn avad a welan unan oc’h ober, goude ma oa krog gant e oferen. Red eo plegan d’ar goall-amzer.\nBean ’zo beleien hag a zouz, n’eo ket abalamour d’an avel gre, mes abalamour d’ar c’hleñved. Ya ! dija kalz anê a zo klanv gant an drouk-mor.\nMe, bete vreman, na zantan ket ma c’halon o sevel. Mont a ran eta ’vel an ordinal da gemer evit ma lein daou pe dri vegad bara hag aman gant eur bannac’h kafe-læz. Ha dioustu war leur ar vatimant !\nMa fe, ’n em delc’hel mad aoalc’h a ran da gentan. Evit laret ar wirione penn-da-benn, lorc’h a zo ennon oc’h en em zantout me ma-unan yac’h aoalc’h, goude ’zo kement a dud klanv endro d’in.\nMes pæan ’ran ze, hag hep dale. A-boan eo d’in bean græt eun dro war ar pont ma sav ma c’halon a-bez. Ha me d’ar gleud raktal ha da deurel ma lein d’ar pesked. Poan e-bed, avad, na zantan goude ; e-læc’h meur a glanvour, daoust d’ê da vean goullonteret poull o c’halon, a zant bepred evel eun ezom da zislonkan. Pebez pred o defe neuze ! Da glemm meurbed emeint, herve a larer ha herve a weler. Nag a hini eo skrivet o foan\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/80&oldid=104370 »\nKemmoù diwezhañ degaset d'ar bajenn-mañ d'an 17 Gou 2017, da 13:33.


Cesare d'Este - Wikipedia\nCesare d'Este (Ferrara en 1561 – Modena e 1628) a oa dug Modena ha Reggio adal 1597 betek e varv. E-kerzh e ren eo e voe kollet dugelezh Ferrara gant an Tiegezh d'Este.\nGanet e oa e Ferrara, ha mab oa da Alfonso d'Este, markiz Montecchio, pevare mab Alfonso Iañ d'Este, hag a oa kenderv da Alfonso II d'Este, dug Ferrara ha Modena. E vamm e oa Giulia della Rovere (1525-1563), merc'h da Francesco Maria della Rovere, dug Urbino.\nPa varvas an dug Alfonso II d'Este, divugel, e miz Here 1597, e tegouezhas dugelezh Ferrara gant Cesare. Anavezet e voe al legadenn gant an Impalaer Santel Rodolf II, hogen gant ar pab Klemez VII ne voe ket. Ha Ferrara a oa douar d'ar pab, pa ne oa ket Modena, Carpi ha Reggio Emilia, ha se zo kaoz e voe adkemeret dugelezh Ferrara gant ar pab e 1597, goude ma reas Cesare e seizh gwellañ da gaout skoazell digant stadrenerien Europa.\nMont kuit a reas neuze Cesare gant e lez da chom da gêr Modena, e miz Genver 1598. Bec'h en doe er bloavezhioù kentañ: al lojeiz fall er c'hastell krennamzerel, tabutoù etre uhelidi eus Modena hag ar re eus Ferrara, arnodoù Marco Pío de Sassuolo da gaout emrenerezh, ar brezel a-enep Lucca da c'houzout gant piv ez afe Garfagnana.\nE dibenn Genver 1586 e timezas da Virginia de' Medici, merc'h da Cosimo Iañ de' Medici. Honnezh he devoa barradoù follentez ha mervel a reas e 1615.\nE vab Alfonso III d'Este a voe dug war e lerc'h.\nAdtapet diwar « https://br.wikipedia.org/w/index.php?title=Cesare_d%27Este&oldid=1967951 »\nKemm diwezhañ d'an 22 C'hwe 2022 da 07:13


Journal de Renaud Camus, vendredi 23 mai 2014\ncréée le samedi 24 mai 2014, 19 h 48\nmodifiée le samedi 24 mai 2014, 19 h 54Vendredi 23 mai 2014, minuit. Une ultime expédition de collage d’affiches, cette fois en direction du sud et du sud-ouest, nous ~~ ~~~~~~~~~ ~~ ~~~~~~~ ~~~ ~~~~~~~~~~-~~’~~~~~~~, ~~~~~ ~~~~~ ~~’~~~~, ~~~~~ ~~~~~~~~~~, ~~~~~ — ~~. Dellinger ayant couvert ~~~~~ ~~~~~ ~~~ ~~~~~ ~~~~~~~~~~~~~~ ~~~ ~~~~~~~~~~ ~~~ ~~’~~~~~ — ~~ ~~~~~~~~, ~~~~~~~~~~ ~~~~~~~~~, ~~~ ~~~~~~~~ ~~ ~~~~~~~~~~~~, ~~~~-~~~~~~~~~, ~~~~~~, ~~~~~~~~~~ ~~~ ~~~~~~~~. ~~~~~ ~~~~~~ ~~~~~, ~~~~~~~~~~~~, mais très agréablement, ~~ ~~~~, ~~~~~ ~~~ ~~~~~~ ~~~~~~~~~~~ ~~~ ~~~~~~~~ ~~~~~~’~~ ~~~ ~~~~ ~~~~~ ~~~~~~~ ~~~~~~, ~~~ ~~~~-~~~-~~~~~~~~~ ~~’~~~~ ~~~~~~~ ~~~ ~~~~~~~ ~~~~~~ ~~~~ ~~~ ~~~~~, on ~~~~ way to Hendaye et ~~~ ~~~~~~~~ : ~~’~~~~ ~~~ ~~~~ ~~~~~~~~ ~~~~ ~~~~~~~ ~~~~~~~ ~~~ ~~~~~~~, ~~~~~~~~~~ ~~~~~~~~ ~~~~ ~~~~ ~~~~~~~~~~~ ~~~ ~~~ façade.\nIl ~~’~~~ ~~~~~~~~~~~~ ~~~~~~~ ~~~~~ ~~~~ ~~~ ~~~~~ ~~~~~ ces régions, le ~~~~ ~~~ ~~~~~~~~~~~~ ~~~~ ~~~~~~~ ~~~~~ ~~~~~ ~~~~ ~~~ ~~~~~, ~~~ ~~’~~~~~~ ~~~~ ~~’~~~~ : ~~~~~ ~~~~~~~~~, ~~~~~ ~~~~~~, ~~~~ ~~~~~~~~~~~~ ~~~~~ ~~~~~~~~~~, ~~~~~ ~~~~~~~~~~. ~~~ ~~~~~ ~~~’~~~ doit y pleuvoir ~~~~~~~~~~, ~~ ~~~~~~ ~~~~ ~~~~~~~~~ ~~~ ~~~ ~~’~~~~~~. ~~~~~~ ~~~~~~~~ ~~~ ~~~~~~~~~~~~, ~~~~ ~~~~~~~~~ ~~~~~ ~~~~~~~ ~~~~~~ ~~~~ ~~~~~~~, ~~~ ~~~ ~~~~~~~ ~~~ ~~’~~~~~, ~~~~ ~~’~~~ ~~~~~~ pratiquée que celle ~~~ ~~~ ~~~~~~, ~~~~~~~~~~ ~~~ ~~~~~~~~, ~~~~~~, ~~~ ~~~~~~ ~~~ ~~~~, ~~~~ ~~~~~~~~~~ ~~~ ~~~~~~~ ~~~ ~~~~ ~~~~ ~~~~~ ~~~~~~~ ~~’~~~~~~~~~~~~ ~~ ~~’~~~~~~~~~, ~~ ~~~~~~~~ ~~~~ ~~~~~~~~ de traverse, découvrir ~~~~~~-~~~~~~~~~ ~~~ ~~~~~~~ ~~~~~~’~~ Caillavet.\nMa ~~~~~~~~ ~~~~ ~~~~~~~~~~~ ~~~~~~~ ~~~ ~~~~~~, ~~~ ~~~~~~, ~~~ loci desperati, ~~~ ~~~~~~~ ~~~~~~~~~~~~ ~~~~~ ~~~~ ~~~~~ ~~~~ ~~~ ~~~~~~~~~ ~~~ ~~~~~~~~ à se confondre. ~~~~ ~~~~~~ — ~~~~~~, ~~~~~~ ~~~~ ~~~ ~~~~~ ~~~ ~~~~~~~~, ~~~~~~ ~~~~ ~~~ ~~’~~~ ~~~~~~~~ ~~~~~~ ~~~ ~~~~~~~, ~~~ ~~~~ ~~~ ~~~ ~~~~~~~~~~ ~~ ~~~~~~~ ~~~’~~~ ~~’~~~~~~ échappé — habitait ~~~ ~~~~~~ ~~~ ~~~~~~ ~~~~~~~~ ~~~ ~~~~~~ ~~~ ~~~~ ~~~~~, ~~~ ~~~~~~~~~~, ~~~ ~~~~~~, ~~~~~ ~~~~~ ~~~~~~~ ~~~~~~ ~~~~~ ~~~~ ~~~~~~~~~, ~~~ ~~~ ~~~~~~~, ~~~~~~~~~~~ ~~~~ ~~~~~~~~~~ et des séminaires ~~~~~~~~~~~~~~~, ~~~ ~~~~~ ~~~~~~ ~~~~~~ ~~~~~~~~~~~~~ ~~~~~~~-~~~. ~~~~~-~~~~~ ~~~~~~ ~~~ ~~~~~~~ ~~~~~ ~~~~~~~, ~~~~ ~~~ ~~~~~~~~ ~~~~~~~ ~~~ ~~~~~ ~~~~ ~~~~ ~~~ ~~~~~~~~~ ~~~~~~~~ ~~~ Bonas — un vrai plaisir ~~~~~~~~ ~~~ archéologique :\n« Il ~~~~~ ~~~~~~~~~~~ ~~~~ ~~~~~ ~~~~~~~ ~~~~~~~~~ ~~ Bonâââs… »\n« Il ~~~~~~ ~~’~~~~ ~~~~~~~~ ~~ ~~~~~~~~ et… »\nEst ~~~ ~~~~~~ ~~~ ~~~ ~~~~~~~~ ~~~~~~~ ~~~~ ~~’~~~~~~, ~~~ ~~~~~~~, que c’est elle, ~~~ ~~~~~~, ~~~~~ ~~~ ~~~~~, ~~~~~~~~~~~~, ~~~ ~~~ ~~’~~~~ ~~~~~~~~~~, ~~~~~~~~~ ~~~ ~~~~~~~~ ~~~~~~~~ ~~~ ~~~~~~~ ~~~ ~~~ ~~~~~~~ ~~~ ~~~ ~~~~~~~ ~~ ~~’~~~~~, ~~~~~ ~~~~ ~~~~~ ou son Indre, ~~~~~ ~~~~~~ ~~~ ~~~~~ ~~~~~~~~ ~~~~~~~~~ ~~ ~~~~~~ ~~~~~ ~~~~~~~~~~ ~~~~~~ ~~~~ ~~~~~~~ ~~~~~~~, ~~~~~~~~~ ~~~~~~~~~~~ ~~~ ~~~~~~~~ ~~~~~~~~~ ~~~~ ~~~~~ ~~~~ ~~~~~~~ ~~~~~, ~~~ ~~~~~ ~~~ voulant pas laisser ~~~ ~~~~~~~~ ~~~~ ~~~~~~ ~~~~~ ~~~~~ ~~~ ~~~~~~~~~~~ ~~~ ~~~ présence.\nBien ~~~~~~~~ ~~~ journal ~~~ ~~~~~~~~ ~~~~~ ~~~~~~ ~~~ ~~~~ ~~~~~ ~~~~ ~~~~ ~~~~ ~~~~~ ~~~~~, ~~~ de façon un ~~~~ ~~~~~~ ~~~~~~~~~~~~~~, ~~~~~~~~~~~~~, ~~~~~~ ~~~~~~~~ ~~ ~~~ ~~~~~~~~~~. ~~~~~ ~~~ ~~’~~~ ~~~ ~~~ ~~~~~~ ~~~ ~~’~~~~~~ ~~’~~ ~~~~~~ voir.\nÀ ~~~~~~, ~~~~~ ~~~~ ~~~~~~ ~~~~~~~ ~~~~~~~ ~~~~~~~~~ nous sommes passés ~~~~~ ~~~~~, ~~~~~ ~~~~~~ ~~~~~~~~~~ ~~~~ ~~~~~~~~~ ~~’~~~~~~~~~~, ~~~~~~~ ~~~ ~~~~~ ~~~ ~~~~ ~~~~~~~ ~~~ ~~~~~~~~ ~~. ~~~ ~~~~~~~, ~~~~~~~~ ~~~~ ~~~~ ~~~~~~~~ ~~~~~~~~~ ~~~ ~~~~~~~~, ~~~ Broissia, il me ~~~~~~~. ~~’~~~ ~~~ ~~~~ ~~~~~~~~~ ~~’~~~~~~ ~~~~~~ ~~~ ~~~~~, ~~~ ~~~~~~~~ ~~~ ~~’~~~~~~~~~~ ~~~ ~~~~~ ~~~ ~~~~~, ~~~ ~~~~~~~~ ~~~~ ~~~~~~~~~ ~~~~~ ~~~ ~~~~~-~~~~ ~~~ ~~~ ~~~~~~~, avec Pierre qui ~~~ ~~~~~ ~~~~ ~~~ ~~~~~ ~~~ ~~~~~ ~~~~~~~, ~~~~~ ~~~’~~~ ~~~~~~~ ~~~~~~~~~~~~~~ ~~~~~ ~~~ ~~~~~~~~~. ~~~~~ ~~~ ~~~ ~~~~~ ~~~~~ ~~~~~ ~~~~ ~~~ ~~~~~~~~~, ~~~~ ~~~~~ ~~~ plus, des noms ~~~~ ~~’~~~~ ~~~~~ ~~ ~~~~~ ~~~~ ~~~~ ~~~~~ ~~~~ ~~~~~~~. ~~~ ~~’~~~~ ~~~~ ~~~~~~’~~ ~~~ ~~~~~~~~~ ~~~ ~~~~~~~, ~~~~~ ~~~~ ~~~~~~~~ ~~’~~~~~~~~~~ ~~~~~~~~~~~~, ~~~~ ~~~ ~~~~~~~ ~~~~~~~ son grain de ~~~~~~ ~~~~~ ~~~~ ~~~~~~~~ ~~~~~~~~~~~~~ ~~~ ~~~~ ~~~~~~~~~~~~~~ ~~~~~~~~~~. ~~’~~~~~~~~ ~~~~ ~~~~~~~ ~~~~~~~~~~~ ~~~ ~~~~~~~~~~, poïétiques, ~~~ ~~’~~~~~~~, ~~~ ~~~~~-~~~~~~, ~~~ ~~~~~~~~~~~ ~~~ ~~~~~~~~ ~~~ ~~~~~ ~~~ cher amalgame.\nNous avons ~~’~~~~~~~~~ ~~~~ ~~~~~~~~ ~~~ ~~’~~~~~~~~~~ ~~~~~~~~~, ~~~~ ~~~~ ~~~ ~~~~~~ ~~~ ~~~~~~~~, ~~~~~ ~~’~~~ ~~~~ ~~ ~~~~~~, ~~~~~~-~~~ ~~~~ ~~~~~~ ~~~ ~~~~~, ~~~ ~~~~~~ ~~~~~~~, ~~~~~ ~~~ la halle et ~~~~~~~ ~~~~~~~~~~ — ~~~~~~ ~~~~ ~~~~~~~~~ ~~~~~~~~ ~~~ ~~~~~~~~~ ~~~~~ ~~~~~~~ ~~~ ~~~~~~~, ~~~~ ~~~ ~~~~~~. ~~~ ~~’~~~~~~ ~~~~~ ~~~ ~~~ ~~~~ ~~~ ~~~~~~~ ~~~~ ~~~~~~~ ~~~~~~~~ de blanc d’un ~~~~~~~~~~~ ~~~~~~~~~~~~~ ~~~~~~~~~~~~, ~~ ~~~~~~~~~ ~~~~, ~~~ ~~~ ~~~ ~~~~~~ ~~~ ~~~~~. ~~ ~~~~~~~~, ~~~~~~~~ ~~~~~~~~~~ ~~~~~~ ~~~~~~~ ~~~ ~~~~~~~~~~, ~~~~ ~~~~~~~ ~~~~~ ~~~~~~~~~ ~~~ ~~~~~~~-~~~~~, ~~~~~ un auvent très ~~~~~~ ~~~ ~~~~~ ~~~~~, ~~~~~~~ ~~ ~~~~~ ~~~~~. ~~~ ~~~~~~ ~~~ ~~~~~~~ ~~~ ~~~~ ~~~~ ~~~~~~~, ~~ ~~~~~~ ~~~~~~ ~~~~~~~~~~ ~~~~ ~~~~~~ ~~~ ~~~ ~~~~~~ ~~~ tennis.\nLes hommes et les ~~~~~~~ ~~~~~~~~~~~ ~~~~~~~~ ~~~~~~ ~~~~ ~~~~~ ~~~~~~~~~~ ~~~ ~~~~~, ~~ ~~~~~~. ~~~ ~~~~ ~~~~~ ~~~~ ~~~ ~~~ ~~~~~ ~~~~~ ~~~~~~ ~~~~ ~~~~ ~~~~ ~~~~~~~~ ~~~~~~ ~~~~~~~~~. ~~~ n’y a qu’en ~~~ ~~~~~~~~~~~~~ ~~~-~~~~~~~~, ~~~~~~ ~~~~~~ ~~~~~~~~~~, ~~~~ ~~~ ~~~~~~~~~~ ~~~~~~ ~~~~~ ~~~~~~.\nvoir l’entrée du vendredi 23 mai 2014 et son image dans Le Jour ni l’Heure


Pajenn:Morvan - Kenteliou hag istoriou a skuer vad evit ar Vretoned, 1889.djvu/135 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/135\nitron a c’hriaz ho silis deoc’h e penn an iliz e couent Pontigny, eo a gemen deoc’h rei din an otre da lavaret an oferen. »\nD’ar goms-ze an Arc’hescob en em daolas d’an daoulin ehars treid ar beleg iaouang, hag a roas dezhan, na petra-ta, ar pez a c’houlenne. Ouspen-ze kinnigen a reas dezhan cargou all ; ar beleg iaouang avad a lavaraz en doa avoalc’h gant he chapel, hag a zistroas da servicha he batronez santel gant muioc’h a zevosion evit biscoas.\nAr Verc’hez Vari a reas c’hoas muioc’h evithan ; digari a reaz he speret en eun doare burzudus ; rak bete neuze en doa bet eur speret pounner avoalc’h, p’eo guir ne c’helle lavaret bete neuze nemet oferen an Itron-Varia.\nEun nebeut derveziou goudeze sant Thomaz a Gantorbery a resevaz ar gurunen a verzer, o vervel evit difen ilis Doue.\nAr burzud am eus merket ama, eme an hini a scrif an dra-ma, ne voue disculiet nemet pa deuaz ar maro d’ar beleg iaouank. Eun nebeut goude he varo, ha tri bloas goude ma voa laket sant Thomas e reng ar zent, eo bet contet din, evel ma emeuz he verket ama, gant tud hag a verit beza credet.\nKarl a ioa eur barz evel ar re a velet stank guechall e Breiz. He vicher oa c’hoari gant an delen, ha cana varnezhi soniou ha kanaouennou. Hogen deut oa da veza coz, ha paour lazar oa. Eun dervez\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/135&oldid=161873 »\nKemmoù diwezhañ degaset d'ar bajenn-mañ d'an 10 Mae 2020, da 10:17.


Région_Bretagne - Bretagne.fr > Page Breton - Mont en-dro\nMont en-dro ar C’huzul-rannvro\nAr C'huzul-rannvro zo dilennet evit 6 vloaz hervez ar mouezhiañ hollek eeun. Divizout a ra peseurt durc’hadurioù reiñ d’ar politikerezh rannvroel. E brezidant a brient hag a laka da dalvezout an divizoù mouezhiet gant an dilennidi.\nAr C'huzul-rannvro eo bodadenn divizout ar Rannvro. Divizout a ra peseurt durc'hadurioù reiñ d'ar politikerezh rannvroel ha bep bloaz, e miz Kerzu, e vez mouezhiet budjed ar Rannvro.\nKuzul-rannvro Breizh zo ennañ 83 c'huzulier-rannvro, a zeu eus pevar departamant ar Rannvro : Aodoù-an-Arvor, Mor-Bihan, Il-ha-Gwilen, Penn-ar-Bed. Dilennet int evit c'hwec'h vloaz hervez ar mouezhiañ hollek.\nEn em vodañ a ra ar C'huzul-rannvro ur wech bep trimiziad da nebeutañ en ur vodadeg veur (dalc'hoù). Etre an dalc'hoù e vez fiziet ul lodenn eus beli ar vodadenn er Bodad pad.\nPrezidant ar C'huzul-rannvro\nAr prezidant, zo dilennet evit c'hwec'h vloaz gant ar vodadenn rannvroel, a embreg galloud erounit ar Rannvro hag ober a ra en hec'h anv.\n• A-raok an dalc'hoù e vez prientet gantañ an divizoù kinniget d'an dilennidi da vouezhiañ. Ha gantañ e vez renet ar gaoz er vodadenn hag er bodad pad.\n• War-lerc'h an dalc'hoù e laka seveniñ an divizoù zo bet kemeret, en ur gemer harp war servijoù melestradur ar rannvro, zo renet gantañ.\n• Evit echuiñ, atebek eo eus budjed ar rannvro : urzhiañ a ra an dispignoù ha gourc'hemenn a ra ma vo kaset da benn ar c'haoudoù (amprestoù, taosoù ha tailhoù).\nGouzout hiroc'h diwar-benn Pierrick Massiot, prezidant ar C'huzul-rannvro\nBurev ar C'huzul-rannvro\nAr burev-se a ya d'ober galloud erounit ar Rannvro. « Gouarnamant » ar rannvro eo, koulz lavaret. Ar burev, zo dindan aotrouniezh prezidant ar C'huzul-rannvro, zo ennañ c'hwec'h kuzulier-rannvro warn-ugent : ar pemzek besprezidant, ar seizh prezidant bodad, penndaneveller ar budjed, an dilennad dileuriet e diazezadur publik rannvroel ar font ha daou brezidant evit strolladoù ar muiañ-niver.\nAr bodad pad, savet eus ar vodadenn rannvroel, zo dilennet hervez ar mouezhiañ kenfeurel gant ar strolladoù politikel zo er vodadenn. En em vodañ a ra ur wech bep miz ha kemer a ra, dre zileuriadur, an divizoù a ro tu da lakaat an divizoù mouezhiet gant ar C'huzul-rannvro da dalvezout.\nBodad pad Kuzul-rannvro Breizh zo ennañ seizh kuzulier-rannvro dilennet ha tregont : prezidant ar C'huzul-rannvro, ar pemzek besprezidant ha seizh prezidant bodad, pevarzek kuzulier-rannvro eus tu ar muiañ-niver hag eus an tu enep.\nBodadoù ar C'huzul-rannvro\nEvit prientiñ an teulioù a-raok divizout e laka ar C'huzul-rannvro bodadoù dilennidi war-sav. Goulenn a ra o ali war raktresoù divizoù prezidant ar C'huzul-rannvro hag a vo mouezhiet warno.\nSeizh bodad zo e Kuzul-rannvro Breizh : stummañ ; diorren an armerzh hag enklask ; terkañ an tiriad, isframmoù hag arc'hant ; sevenadur, glad ha sport ; endro hag endro bevañ, kengred, treuzkas barregezhioù, budjed ha dafar hollek.\nKuzul armerzhel ha sokial ar Rannvro (KASR)\nGant KASR e vez roet alioù war goulennoù a sell ouzh ar rannvro ha war an teuliadoù a vez kinniget dezhañ gant Prezidant ar C'huzul-rannvro. 113 dileuriad eus buhez armerzhel, sokial ha sevenadurel ar Rannvro zo e KASR. Dont a reont eus embregerezhioù ha micherioù nann gopret, sindikadoù gopridi, aozadurioù ha kevredigezhioù a gemer perzh er vuhez stroll hag, en o zouez, ez eus pennoù-bras anvet gant Prefed ar Rannvro ivez.\nModifié le Tuesday, July 10, 2018


Kaout ur burev er c'houmoul - UBAPAR\nUrzhiataerezh ha meziantoù dieub >\nKaout ur burev er c’houmoul\nNevesaet d’ar Gwener 15 a viz Kerzu 2017\nSur walc’h ho peus bet gwelet ar ger "Cloud" dija (koumoul en saozneg) e kerzh ho kantreadoù war an urzhiataer hep kompren mat petra oa kuzhet a-dreñv ar ger barzhonius-se.\nEvit berraat an afer e vo lâret ez eo ar "Cloud" ur seurt donezon hollvezañs roet d’ho dielloù niverel pa vefe fotoioù, sonerezh, dielloù labour, kontaktoù, implijoù-amzer... Ar "Cloud" a ro ar galloud d’ho dielloù da vezañ e pep lec’h : war ho urzhiataer labour, war ho urzhiataer hezoug, war ho poellgomz hag all.\nUn doare alc’hwez USB er c’houmoul, luget er memes koulz war pep mekanik kennasket. Hag an alc’hwez-mañ n’haller ket koll anezhi, na dremeno ket er gannerezh, ne vo den ebet evit "emprestiñ" anezhi deoc’h ha dibosupl e vo ruilhañ warni gant an oto.\nHag un dra vad all c’hoazh : ar rannañ. En ho koumoul ez eus moaien deoc’h choaz piv a c’hell gwelout petra ha diskouez pep tra d’ar bed a-bezh memes. Erfin, moaien a zo deoc’h diviz e vefe ul lodenn deus ho koumoul e-barzh koumoul ho familh, ho mignoned, ho keneiled, ha moaien a zo deoc’h ober heñvel en ho koumoul.\nChom a ra bremañ da choaz ar pourvezer koumoul a-feson. Kar ur bern pourvezerien a ginnig deoc’h ur goumoulenn digoust. Ya, digoust. Giz tout an dielloù ha titouroù prevez a roer dezho. D’ar mare-se eo gwelloc’h anavezout mat ar saozneg. ("Do you want to accept ze general conditions of utilization of ze service ? YES / GOOD BYE")\nEn UBAPAR eo bet choazet goulenn gant ar gevredigezh La Mère Zaclys, evit ober war dro hor koumoul hag an titouroù a vez lakaet enni. Kevredigezhioù all a ginnig ar memestra o doujañ deus ho titouroù, ha brassoc’h brassañ al listenn kevredigezhioù !\nGall a reer pellgargañ un tutoriel a diskouez deoc’h penaos krouiñ ur c’houmoul e ti Mamm Zaclys hag an urzhiataerezhioù a c’hellomp lugañ warnañ.\nDieub eo, digoust eo, ha da rannañ eo :\nPellgargañ (716.2 ke)


68 285 pennad emeur o sevel bremañ e rann vrezhonek an holloueziadur.\nDoare an 3 a viz Mezheven 2020 ha Keleier ar vro.\n25 a viz Mae : lazhet ez eus ur paotr du, George Floyd, harzet gant polis Minneapolis. Manifestadegoù kalet (skeudenn) a c’hoarvez e pep lec’h er Stadoù Unanet a-enep feulster ha gouennelouriezh ar polis.\n22 a viz Mae : gwallzarvoud e Karachi gant un nijerez eus ar gompagnunezh Pakistan International Airlines.\n6 a viz Mae : gant tud an European Southern Observatory (ESO) eo bet kavet an toull du tostañ da Goskoriad an Heol, er reizhiad stered HR 6819, e steredeg an Teleskop.\n5 a viz Mae : un egorlestr sinaat zo lakaet da dreiñ en-dro d’an douar, bannet gant ar fuzeenn Changzheng 5B.\n3-4 a viz Mae : e Venezuela e klask ur strollad tud armet, anezho Venezuelaiz divroet ha goprsoudarded stadunanat dilestrañ war aod La Guaira da ziskar renad Nicolás Maduro. Harzet int gant arme Venezuela.\n28 a viz Ebrel : ouzhpenn 40 den zo lazhet en ur gwalldaol en Efrîn, e Kurdistan Siria, hag 11 bugel en o zouez.\n20 a viz Ebrel : goude meur a viz kaozeadennoù ez eus graet emglev gant ar strolladoù Likoud ha Glas ha Gwenn evit sevel ur gouarnamant asambles en Israel.\n19 a viz Ebrel : ouzhpenn ugent den zo lazhet gant un den a denn warno e Nova Scotia, e Kanada.\nWar gresk e talc’h ar Wikipedia brezhonek da vont, ha tremen 68 200 pennad zo bremañ. Er 81vet renk emaomp atav e-touez ar raktresoù Wikipedia , evit an niver a bennadoù, etre ar malayalam hag ar plattdüütsch. Evit gouzout hiroc'h : An Deizlevr.


Diroll ar Menez : diforc'h etre ar stummoù - Wikipedia\nDiroll ar Menez : diforc'h etre ar stummoù\nDiroll ar Menez (kemmañ)\nStumm eus an 1 C'hwe 2021 da 17:51\n44 okted ouzhpennet , 1 bloaz zo\nStumm eus an 7 Kzu 2020 da 22:38 (kemmañ)\nStumm eus an 1 C'hwe 2021 da 17:51 (kemmañ) (dizober)\n== Danevell an Tad Maner ==\n=== Degouezhioù er menezioù ===\nEn e zornlevr[[deizlevr]] ar misionoù e kont an Tad Maner e kejas e [[Sant-Wenn]] gant un den yaouank pa oa o prezegenniñ ur [[mision]] e dibenn ar bloaz []. Hemañ a lavare e voe heskinet gant un aozadur kevrinus en doa dilezet. Er vro-se e veze dalc'het bodadegoù noz e-kreiz al lanneier digenvez. Eno en em dolpe engroezioù a dud trouzus dindan sklerijenn luc'hel ar [[bod-tan|bodoù-tan]] o c'hoari c'hoarioù chañs hag o tañsal tro-dro d'un [[tron]] alaouret ma veze kludet un ["[euzhvil]] orollus" warnañ. Pep den a dlee dont evit touiñ e chomfe feal dezhañ hag e promete an [[eürusted]] buhez-pad. Ret e veze e azeuliñ, pokañ dezhañ en ur doare hudur, en em reiñ [[korf]] hag [[ene]] dezhañ. Evit kaout an droed da vont er fest e veze goulennet ma vefe dinac'het ar feiz kristen hag ar [[badeziant|vadeziant]]. Resevet en doa an den yaouank ur merk andiverkadus war e [[kilpenn|gilpenn]] ha tennet e voe ur banne [[gwad]] eus ur [[biz]] dezhañ evit skrivañ e anv e-barzh ul levr du. Dimezet e veze ar baotred gant plac'hed du gant treid divalav hag an [[dimezell]]ed gant [[denjentil|tudjentiled]] vil hag e veze gastaouet gant an holl. Meneget ez eus ul lec'h bodadegoù boas e-kreiz al lanneier, "''ar Seizh Hent war harzoù [[eskopti Gwened]]''". Anv zo ivez eus [[Mur (kumun)|Mur]] ha [[Boulvriag]].

\nHervez danevell latin Juluan Maner, hemañ a lakaas war wel, e-pad ar c'hofezioù, ne veze ket darempredet ar [[sabat(sorserezh)|sabatoù]] gant un niver bihan a dud evel ma krede lod, met gant ur bobl a dud. Dont a rae pep stad ar gevredigezh, ken en em gave asambles gwazed, maouezed, plac'hed ha bugale gouestlet d'an [[Diaoul]], a-raok bezañ bet ganet, a-wezhoù, gant o c'herent. Tudjentiled a geje ouzh tud a renk izel, pa oa kaoz eus beleien ha leaned ivez.
\n=== Oberoù ar visionerien ===\nAnv ez eus eus un diaoul a laka pep den deuet da lec'h ar sabat da sentiñ ouzh e volontez. Dre vras e weler taolenn voutin ar [[sabat]]oùsabatoù, met e pouezas ar misioner war al lidoù dindan an amzer ha e c'hellfent bezañ bet lidoù sevenet a-gozh ha treuzdeskrivet <ref>En em c'houlenn a rae Gwenc'hlan ar Skouezeg ha ne c'hellfe ket bezañ bet lidoù ragistorel pe gelt.</ref>.\nEr c'hofezioù e selaouas an Tad Maner hiniennoù a anzavas ma oant bet broudet da vont da gofez gant ur [[gweledigezh|weledigezh]] bozitivel, met darn anezho a lavar ma 'z int bet diheñchet "ugent gwezh" pa oant o tont davetañ dre weledigezhioù hirisus.
\nE deizlevr an tad misioner e weler, eus un tu, ar veleien digalonekaet gant tud distroet d'o blegoù kozh hag, eus un tu all, an amdroadurioù d'ar vuhez kristen dre sikour "Maria, ar Werc'hez santel" pe [[sant Kaourintin]]. Kontañ a ra ivez ma tarzhas un [[arnev]] gant [[luc'hed]] ha [[kurun]] pa oa "Priñs an Deñvalijenn" o prezegenniñ ha gweledigezh an [[ael]]ed o huchal : "Diaouloù an [[Ifern]], petra emaoc'h oc'h ober amañ ? Piv en deus roet deoc'h ar beli war an dud-se ? ." Tec'het voe an diaouloù o yudal "ken e seblante an douar bezañ o vrallañ". Hag e lavaras an aeled da "sklaved Satan" : "Grit pinijenn..." ha kit da welet ar visionerien a zo deuet er bastell-vro evit ma 'z eoc'h da gofez. Menegiñ a ra m'o deus broudet gweledigezh an aeled amdroadur meur a arvester.
\n== Deveizadur ==\nOberiant e voe Juluan Maner e diwezh ar mare ma voe hetaet, barnet ha kondaonet d'ar marv miliadoù [[sorser]]ien ha [[sorserez]]ed, met ne zeskriv ket seurt tud e penn an diroll. Seurt trioùtroioù-chase ne voe ket gwelet e Breizh. Koulskoude, e Sant-Wenn, selaouet e doe "un den yaouank a lavare ma voe heskinet ha gourdrouzet da vezañ kaset d'ar marv gant ur gevredigezh gevrinus m'en doe dilizet…". Muioc'h c'hoazh ma vez anv un diaoul prezegenner e spurmanter un "diaoul hiniennel ha boazidi sinagogen an Diaoul" o tont evit heskinañ an traitour. Kalz a draou boutin e sabatoù ar sorserien pe sorserezed a gaver e deskrivadur sabatoù ar Menez (diaoul, [[banvez]]ioù, [[dañs]]où, pokañ d'an diaoul, gadaliezh…). Kalz eus an ebatoù a vez gwelet anezho e-doug festoù ar bobl erfin.
\nDont a reas Juluan Maner a-benn da gendrec'hiñ pennoù an Iliz katolik ober gant un hentenn atersiñ evit lakaat an diskreded a zizivouderezh da anzavout ha da zinac'h o c'hredennoù. Hetaet e veze ar brotestanted o doa gounezet bezañ mistri e darn ar [[riez]]où e Norzh ha Reter Europa. Ar seurt [[disivoud]]erien a voe moustret en ur harpañ war lezioù-barn gant barnerien relijiel arbennigour, lezvarn an Inkizision krouet gant ar [[Pab]] e []. Pa veze diskoachet disivouderien (tud bet kristen nemetken) en ur bastell-vro bennak e embanned ma vijent disklaeriet gant pep den a ouie traou kuzh.
\nDiskouez a ra an Tad Séjourné, ne voe ket heuliet ar prozsezadur-se gant asant eskibien Kerne, Gwened ha Sant-Brieg. E-lec'h klask an dud e veze desachet an holl barrezianiz da gofes ha da anzav ar pezh o doa graet pe welet er-maezh eus deskadurezh an Iliz katolik. N'eo ket sklaer perak e krede an Tad Maner e oa posubl distreiñ darnvuiañ an deñved dianket hep nep redi.
\nAdtapet diwar « https://br.wikipedia.org/wiki/Dibar:MobileDiff/1893778 »


Stumm eus an 27 Eos 2005 da 05:02\n2 386 okted ouzhpennet , 16 vloaz zo\nStumm eus an 27 Eos 2005 da 04:00 (kemmañ)\nStumm eus an 27 Eos 2005 da 05:02 (kemmañ) (dizober)\nAn anvioù '''Emsav''' pe '''Emsaver''' a c'hell bezañ implijet evit tud o stourm a-gevret war un dachenn n'he deus netra da welout gant Breizh : emsavioù politikel da gentañ, hogen ivez sevenadurel, pe arzel zoken.\nAn '''Emsav''' (distaget alies Emm-zao) a vez implijet evit termeniñ luskadoù '''politikel''', en ur ster ledan-tre a zo bet gwelet e Breizh abaoe dibenn an XIX-vet kantved. Talvezout a ra evel ''en em sevel sonn adarre'' hag evel ar ''relèvement'' e galleg hag ar [[Risorgimento]], luskad politikel italiat an XIXvet kantved.\n''"Evit parrat ouzh an dañjer marvus n'en em gav ar yezh vroadel - war var da steuziañ a-grenn, pezh a lakfe Breizh mont da get - ez eo bet savet an Emsav e deroù ar XX-vet kantved. '''Bez ez eo an Emsav eta an danvez broad vrezhon nevez adkavet ganti ster hec'h istor hag adpiaouet ganti he c 'hevala istorek ha pergen he yezh''', gouest dre-se da aozañ ur gevredigezh hag ur stad vroadel nevez a grouo ur sevenadur broadel nevez el lec'h."'' ([[Imbourc'h]], Kefridi ha tonkad [[Skol an Emsav]], 1971, p.4)\nAnv a zo bet ivez gant [[ESB]] pe [[EBV]] eus al "Ledemsav" da envel al luskadoù rannvroelour.\nMetoù ar vretoned o stourm well-wazh evit Breizh emrenoc'h, Breizh Unvan, a-du gant brezhoneg ha zoken, evit lod, gant ar gallaoueg. Ur metoù eo, ur seurt 'familh', ha n'eo ket ur strollad.\nAn Emsav sevenadurel ez eo, derc'houezet dreist-holl gant [[Kuzul Sevenadurel Breizh]].\n==Istor an Emsav==\nmiz Eost 1969«\n== [[An Emsav kentañ etre 1843 ha 1925]] ==\n'''1. Eginadur an Emsav e penn kentañ an naontekvet kantved'''\n[[Ar Chalotez]] a gaver da gentañ.\n4. Pevare pennad : ar spered broadel o tiwanaîi en hanterenn gentafi an 19vet kantved.\n5 meizadur ar sourm evit ar yezh "hag arnod ar vrogarourion da genurzhian an Emsav sevenadurel en naontekvet kantved.\n6 Eginadur an Emsav politikel e-kreiz an naontekvet\n- gant badezadur ar Skolaj brezhonek kentañ gant anv [[Roparz Hemon]] ha dibab ar peurunvan da zoare-skrivañ nemeti en emsav [[Diwan]] e oa tizhet gant an Emsav ul live 'sirius' a fed kelennadurezh – kement-mañ penn-da-benn e linenn istorel [[Gwalarn]] ha [[skol Blistin]] - hag echu e voe er pleustr gant rendael hirbad an doare-skrivañ ;\n- ur rummad nevez a stourmerien a gemer krog e ensavadurioù an Emsav, levezonet gant darvoudoù 1968 : distaolet e vo mui ouzh mui ar vroadelouriezh klasek, hini an eil Emsav evit kemer harp war ur gleizelouriezh o vont alies gant distaol ar feiz kristen. Ar bruderezh (pe, hervez lod, ar gealiadurezh) evit an Divyezhegezh a voe embannet ez ofisiel gant Kendiviz Diwan Landerne e 1985.\nAdtapet diwar « https://br.wikipedia.org/wiki/Dibar:MobileDiff/9697 »


Pempet quevren - An eizvet Chabistr - Wikimammenn\nPempet quevren - An eizvet Chabistr\nYouen-Yan-Lois Derrien, 1779-1792 (?) (p. 446-447)\n◄ Ar seizvet Chab. Examen var an affectionou hac an inclinationou eus hon ene An eizvet Chab. Affectionou peautramant actou pere a ranquer da ober goude an examen An navet Chab. Var ar gonsiderationou pere a so propr evit renouveli hon resolutionou mad ►\nAffectionou pere a dleer da ober goude an Examen.\nGOude beza consideret douçamant hac a doug ho cam peb poent eus an examen, ha guelet pe e stad ema hoc’h ene e quènver peb hini, e teuot neuse d’an affectionou er fæçon-mâ.\n1. Trugarecait Doue eus an nebeudic amandamant pehini ho pezo cafet en ho puez abaoue ho resolution, hac anavezit penaus eo e drugarez hepquen eo e deus great enoc’h hat evidoc’h an amandamant-se.\n2. En em humiliit cals dirac Doue, o c’hanaout ervat penaus ma n’hoc’h eus quet avancet nemeur, n’e de nemet dre ho faut ; abalamour na douc’h quet bet fidel, courachus ha ferm da heul an inspirationou, ar sclerigen, hac ar mouvamanchou mad en deveus roet deoch en oræson hac en occasionou-all.\n3. Protestit dezàn er meulot da jamæs eus ar graçou hac an oll madelez en deveus exercet en hoc’h andret, evit ho tenna eus ho coual inclinationou d’an nebeudic amandamant-se.\n4. Goulennit pardon ountâ eus an infidelite hac an ingrateri hoc’h eus bet e quènver e chraçou hac e vadelez.\n5. Offrit dezâ ho calon evit ma en em rento mæstr anezi toutafæt.\n6. Supliit-èn d’ho renta fidel antieramant dezâ hivisiquen.\n7. Goulennit sicour ouz ar Sent, ouz ar Verc’hes Sacr, hoc’h Eal Gardien, ho Paëron pe ho Maerones, Sant Joseph hac ouz ar re-all ma hoc’h eus devotion dezo.\nAdtapet diwar « https://br.wikisource.org/w/index.php?title=Pempet_quevren_-_An_eizvet_Chabistr&oldid=130543 »


Buhez ar Sent/1912/Pardon ha pelerinaj an ôtrou sant Matilin Montkontour - Wikimammenn\nBuhez ar Sent/1912/Pardon ha pelerinaj an ôtrou sant Matilin Montkontour\n◄ Pardon ha pelerinaj Itron-Varia Vulat Pardon ha pelerinaj an ôtrou sant Matilin Montkontour Pardon ha pelerinaj Itron-Varia Glerin ►\nGoueliou ar Pantekost\nPardon ha pelerinaj an Otro\nSant Matilin Monkontour\nSant Matilin a oa ganet en Larchant, eur gêr vihan eus ar Bourgogn, tost da Sens, war-dro an trede kantved goude donedigez Hon Zalver. E dad a oa e hano Marin hag e vamm, Euphemia. Tud a noblans a oant ha pinvidik, mes troet a-grenn gant ar falz-doueou.\nMatilin a oe gonezet abred d’ar fe gristen gant eur misioner hanvet Polykarp ; eur wech badezet, e c’honezas ive e gerent.\nDal ma oe en oad, e oe roët d’ezan gant Polykarp an urziou sakr. Ar beleg yaouank a stagas da brezek ar fe d’e genvroïz. Ken brudet e teuas da vezan dre e zantelez hag e viraklou, ma oe galvet da Rom, gant an impalaer Maximin, evit parean e verc’h troet he spered. Dorn an diaoul a oa ’barz ar c’hlenved-ze ; setu perak, pa ’n em gavas ar zant war al lestr o vont da Rom, e lakas an enebour eur barr-avel da c’houezan ken e krede d’ar vartoloded e oant kollet. Mes ar zant a c’hourc’hemennas d’an avel tevel ha kerkent ar mor a sioulaas. Pa oe digouezet en Rom, e pareas merc’h an impalaer ; chom a reas er gêr zantel da welet an ilizou ha da bedi war veiou an Ebestel hag ar verzerien. Eno e varvas, a-benn tri bla, hag e oe sebeliet gant kalz a enor, dre urz an impalaer. Mes e gorf, goude bezan douaret, a zavas war var e ve ; ar burzud-ze a digasas da zonj d’an ofiserien a oa bet o kerc’hat anezan, ne oa deut gante nemet goude prometi d’ezan e vije dizroet e gorf da Larchant, mar teuje da vervel epad e dro. An impalaer a c’hourc’hemennas neuze kas ar zant d’e vro.\nEno e oe miret e relegou epad kant vlaveziou, enoret gant eleiz a belerined ne skuizent ket o tont da c’houlen skoazel ar zant, o vezan ne skuize ket, diouz e du, oc’h ober burzudou evite. Pedet a oa, dreist-oll, evit an dud troet o spered, ’vit ar vartoloded hag an dud a vor.\nHirie, sant Matilin a zo ankouaet en e vro ; gant Breiziz eo digouezet an enor — ne ouier ket en pesort koulz — da viret e hano hag e zevosion. Kistinik, er Morbihan, ha Monkontour, en eskopti Sant-Brieg, eo kaeran pelerinajou an eus en Breiz.\nEn Monkontour, e bardon a ve grêt d’ar zadorn ha da zul ar Pantekost. Ar zadorn eo de ar belerined, Gwenedourien peurvuian.\nEur brezegen vrezonek a ve grêt d’ar zadorn ha d’an noz e ve prosesion bras gant goleier ; dre ruiou kêr sklerijennet e ve douget ar relegouer kaer ’zo ennan eun askorn eus tâl ar zant. Eun tantad a ve elumet war grec’hen ar marc’hallac’h, hag epad ma ve o flaminan ’us da gêr, ar veleien hag ar bobl a gân an Te Deum.\nDevosion Tregeriz en kenver sant Matilin a zo deut da goac’han, eur pennad so ; n’eus ket hanter-kant vla c’hoaz, e bardon a oa ken brudet en o zouez ha hini santez Anna-Wened.\nOuspen evit an dud foll, sant Matilin zo pedet ive evit al loened, dreist-oll an ejenned, hag evit ma vo eost dru hag ed-du kaer.\nEnoret eo en Kemper, en Pondaven, en Plemeur, en Beignon, en Laniskat. En eskoptiou Roaôn ha Naoned, zo hano anezan kazi en pep parouz.\nAdtapet diwar « https://br.wikisource.org/w/index.php?title=Buhez_ar_Sent/1912/Pardon_ha_pelerinaj_an_ôtrou_sant_Matilin_Montkontour&oldid=36626 »\nKemmoù diwezhañ degaset d'ar bajenn-mañ d'an 21 Mez 2012, da 05:49.


Portugaleg - Wikipedia\nUr yezh romanek eo ar portugaleg ganet diwar distagadur poblek al latin e gwalarn al ledenez iberek da heul donedigezh ar Romaned adal an IIIe kantved kt JK. Levezonet e voe gant ar pobloù germanek etre ar Vvet hag an VIIIvet kantved goude JK.\nKomzet e : Portugal, Brazil, Angola, Timor Lorosae, Ginea-Bissau, Macau, Mozambik, São Tomé ha Príncipe, Kab Glas, ha meur a vro all\nKomzet gant : 218 000 000\nRenkadur : 6\nYezh ofisiel e : Portugal, Unaniezh Europa, Brazil, Angola, Timor Lorosae, Ginea-Bissau, Macau, Mozambik, São Tomé ha Príncipe, Kab Glas, Macao\nAkademiezh : Instituto Internacional de Língua Portuguesa\nKod SIL POR\nWikipedia e portugaleg.\nGant an XIvet kantved ha penn kentañ ar Reconquista, emled ar gristenien diwar-goust ar vuzulmaned, e teuas ar galizeg-portugaleg da vezañ ur yezh lennegel e norzh Portugal hag e Galiza.\nA-feur m’en em ledas ar gristenien betek ar Su e voe levezonet ar yezh gant an arabeg ivez.\nDaoust d’ar yezh semitek-se bezañ laosket roudoù stank e portugaleg, n’int ket ken niverus hag ar re testeniekaet e spagnoleg. Preizhet e voe Faro (kêr eus rannvro Algarve, e Su Portugal) gant Portugaliz 243 bloaz a-raok Granada gant ar Spagnoled. Tamm-ha-tamm e krogas ar portugaleg d’en em ziforc’hañ diouzh ar galizeg.\nPellaat a reas c’hoazh gant dizalc’hidigezh Portugal e 1185, argasadenn an Arabed ha drouziwezh ar Gastilhaned tra ma chome Galiza dindan gallout Rouantelezh Kastilha.\nEtre ar XIVvet kantved hag ar XVIvet kantved dreist-holl e voe savet impalaeriezh Portugal en Afrika, Amerika hag en Azia. Mont a reas Bartolomeu Dias, Vasco da Gama, Pedro Álvares Cabral, Fernão de Magalhães (Magellan)... war morioù ar bed. Dont a reas ar portugaleg da vezañ ur genyezh betek Japan.\nTakad ar portugaleg dre ar bed hiziv\nA-drugarez da yezherien Brazil dreist-holl eo deuet ar portugaleg da vezañ an 3de yezh europek muiañ komzet goude ar saozneg hag ar spagnoleg hag an 8vet er bed a-bezh, gant ouzhpenn 200 milion a yezherien hiziv an deiz. Yezh ofisiel 8 stad eo : Angola, Brazil, Kab Glas, Ginea-Bissau, Mozambik, Portugal, São Tomé ha Príncipe ha Timor Lorosae.\nMont a reont d’ober ar Comunidade dos Países de Língua Portuguesa (Kumuniezh ar broioù portugalek) a zo he fal skignañ ar portugaleg ha broudañ an dud d’e zeskiñ. Pinvidik eo al lennegezh portugalek ha niverus eo ar skrivagnerien, e Portugal hag e Brazil dreist-holl.\nAr re vouzar a ra gant Yezh ar Sinoù Portugalek, hag e Brazil gant Yezh ar Sinoù Brazilek.\nAdtapet diwar « https://br.wikipedia.org/w/index.php?title=Portugaleg&oldid=1967677 »\nKemm diwezhañ d'an 21 C'hwe 2022 da 02:59\nKemmoù diwezhañ degaset d'ar bajenn-mañ d'an 21 C'hwe 2022, da 02:59.


Dañs Bekabe - Wikipedia\nDañs Bekabe zo un elfenn, an hini diorroetañ, eus an arz stag ouzh ar marv hag ouzh an Ankoù er Grennamzer, er XIVvet hag er XVIvet kantved. Taolenniñ a ra el lennegezh, el liverezh pe er gizellerezh, an holl dud, eus forzh petore renk sokial e vefent, ambrouget gant an Ankoù en eun doare diharzus en un ambrougadeg etrezek un tonkad boutin dezhe holl. Gwelout a reer ur pab, un eskob, ur manac'h, un impalaer, ur roue, un aotrou, ur soudard, ur bourc’hiz ha kement zo o vont an eil war-lerc’h egile...\nUnan eus ar 17 engravavadur war goad eus Dañs Bekabe kloastr ar Sent Inosant e Pariz. Embannet e 1485 gant daou embanner parizian, Guyot Marchant ha Verard, e voent skignet en Europa a-bezh. Emañ ar skouerenn nemeti e levraoueg Grenoble.\n"Abad" an w:Dañs Bekabe, gant w:Hans Holbein ar Yaouankañ.\n1 Kenarroud en istor\n2 Kenarroud en arzoù\n4 Stummoù all eus dañs Bekabe\n4.1 Er savadurioù hag er pezhioù annez\n4.2 En dornskridoù\n4.3 Er sonerezh\n5 Amprestoù ha daveoù\n6.2 Liammoù diavaez\nKenarroud en istorAozañ\nDañs Bekabe trec’h ar marv, Clusone (Italia, 1485)\nDañs Bekabe zo deskrivet e meur a varzhoneg e latin, e brezhoneg, e galleg, alamaneg pe en italianeg, dizanv peurliesañ. A-hed ar XVvet kantved ha deroù ar XVIvet e veze livet an tem-mañ war mogerioù an ilizoù hag e beredoù Europa an Norzh\nAn tem-se zo disoc’h ur preder war ar vuhez hag ar marv, en ur prantad ma oa deuet stankoc’h-stank ha spontusoc’h evit kustum. Ar brezelioù, ar vosenn hag ar gernez taolennet dindan stumm tri marc'heger an Diskuliadur o doa c’hwennet ar boblañs. E 1347, ar Vosenn Vras pe Bosenn Zu o tont eus Azia-Vihanañ he doa graet he reuz en Europa. Dindan nebeutoc’h eget 4 bloaz e lazhas moarvat 25 milion a dud. 10 vloaz diwezhatoc’h, un eil frapad bosennus a skubas war-dro 30 % eus poblañs ar c’hevandir. E bered ar Sent Inosant, e Pariz, e savas al leur eus daou vetr da-heul beziadegoù 1417.\nKenarroud en arzoùAozañ\nDañs Bekabe de Clusone (Italie), Livadenn gant Giacomo Borlone eus Buschis (détail).\nSkeudenn eus ar Marv\nEngravadur koad Hans Holbein henañ (1491).\nChapel Kervaria An Iskuit. Lodenn eus al livadur war voger su. Spurmantiñ a reer un destenn skrivet dindan an tudennoù\nChapel Kervaria An Iskuit. Er c’hreiz, ar vaouez, tudennn nemeti n’eo ket dalc’het gant ar marv.\nStummoù all eus dañs BekabeAozañ\nEr savadurioù hag er pezhioù annezAozañ\nAlbi (Tarn), kloastr Sant-Salvi : engravadur war un treust.\nAngers (Maine-et-Loire), mirdi an arzoù kaer: kizelladur war ur c’houfr koad eus ar XVIvet kantved.\nBlois (Loir-et-Cher), kizelladurioù e maen\nCherbourg (Manche), penniliz an Dreinded : kizelladur liesliv e meurvos, kreiz ar XVIvet kantved.\nGuiscard (Oise), chapel prevez er vered : mozaikenn.\nRouen (Seine-Maritime), iliz Sant Maclou : kizelladurioù war postoù ar c’haridell.\nVergonnes (Maine-et-Loire), enlivadur ioù roll ar marv hag ar bev er barrez 1616-1664.\nMattasin oder Toden Tanz, 1598 gant Aogust Nörmiger\nTotentanz gant Franz Liszt (1849), sonerezh diazezet war melodiezh Dies Irae.\nDañs Bekabe gant Kamilh Saint-Saëns (1874)\nLieder und Tänze des Todes, 1875 gant Modest Moussorgsky\nTotentanz, Oratorium, 1905 gant Feliks Woyrsch\nTotentanz der Prinzipien, 1914 gant Arnold Schönberg\nScherzo (Dance of Death), op. 14, in Ballad of Heroes, 1939 gant Benjamin Britten\nTrio en mi mineur op. 67, 4 lodenn eus Dance of Death, 1944 gant Dimitri Chostakovich\nTotentanz, Der Kaiser von Atlantis, 1944 gant Viktor Ullmann\nDancing with Mr. D, 1973 gant ar Rolling Stones\nBallo in fa diesis minore (F#m), 1977 gant Angelo Branduardi\nDañs Bekabe, 1984 gant Celtic Frost\nTotentanz, 1996 gant In Extremo\nDanzon macabre, 1999 gant Kennan Wylie\nAn dañs Bekabe bras, 2001 gant Marduk\nDañs Bekabe, 2001 gant The Faint\nDañs Bekabe, 2002, gant Cradle of Filth\nDance of Death (album), 2003 gant Iron Maiden\nDañs Bekabe (ダ), 2004 gant Plastic Tree\nDañs Bekabe, 2005 gant Wintersleep\nAmprestoù ha daveoùAozañ\nUn dañs Bekabe goapaus e stumm un ambrougadeg kloer a weler e Fellini Roma gant Federico Fellini.\nArvestoù diwezhañ ar film Ar seizhvet siell gant Ingmar Bergman a ziskouez un doare dañs Bekabe.\nLevraoueg Troyes a skign tammoù e tri ment eus ar plakennoù koad engravet zo en he c'herz hag a ziskouez dañs Bekabe .(menu bibliothèque virtuelle/images/livrets de colportage/bois gravés/lien skeudenn e tri ment)\nKartenn ha roll an dañsoù Bekabe kollet pe get e Bro-C'hall hag en Europa\nGeriadur etrebroadel gerioù al lennegezh (Danse macabre)\nLa danse macabre & le dit des trois morts et des trois vifs: ur studiadenn gant Daniel Castille.\nPDF Dañsoù Bekabe hag ar c'hevioù-beziañ\nAr marv en arzh - Dañs Bekabe\nDañs Bekabe. Emdroadur\nForum arbennik La Nef des Fous (Skeudennoù niverus eus ar marv hag eus Dañs Bekabe)\nPDF Arouezioù Dañs Bekabe\nDañs Bekabe e bered ar Saints-Innocents - 1424 lodenn I ha II par Elisabeth Féghali sur Citadelle.org\n↑ Ar Varn Diwezhañ, dornskrid eus an XVIIIvet kantved. Testenn ar pezh-c’hoari treuzskrivet e brezhoneg a-vremañ ha troet e galleg, gant notennoù, rakskridoù hag ur studiadenn war ar yezh gant Roparz Hemon, Gwennole ar Menn ha Gwenael an Dug. Skol. 1998.\nAdtapet diwar « https://br.wikipedia.org/w/index.php?title=Dañs_Bekabe&oldid=1861282 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joe O'Brien) (KildareStreet.com)\nResults 1-20 of 832,942 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joe O'Brien)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Joe O'Brien)


VA BEAJ EN ARC'HANTINA (Pauline Kerskaven, II) - Skolaj Diwan Kemper Jakez Riou\nVA BEAJ EN ARC'HANTINA (Pauline Kerskaven, II)\nSkolaj Diwan Jakez Riou 3192 …\nErruet on e Buenos Aires d'an 21 a viz Gwengolo, ha ne oa ket brav an amzer ! « Hace frio ! » a vefe tu lavarout e spagnoleg.\nKêr-benn Bro-Arc'hantina eo Buenos Aires, bras-tre eo gant meur a garter. Amañ ne vez ket komzet eus straedoù pe eus balioù, met eus « cuadra ». Tout ar c'huadraioù a zo a-skouer gant ar re all. Un tammig evel e Brest, m'ho peus c'hoant. Souezhet on bet e Buenos Aires gant plasenn Miz Mae (Plaza Mayo). En em vodañ a ra eno, atav, mammoù-kozh ar re a zo bet lazhet e-pad ar « guerra sucia », ar brezel lous. Etre 1976 ha 1983, ez eus bet skrapet, jahinet ha lazhet 30 000 a dud a oa a-enep ar re e penn ar vro. Anvet int « los desaparecidos » peogwir ne ouezomp ket pelec'h int bet douaret. War ar blasenn-se e vez manifestet ivez alies evit traoù all, evel pa vez gounezet ur match mell-droad gant skipailh Arc'hantina !\nUr porzh eo Buenos Aires (evel ma welit war ar foto 1), met n'eo ket ar mor a erru e Buenos Aires, kentoc'h ur stêr vras. Ha gwelet e vez ur bern bigi war ar stêr-se.\nPa 'z on erruet en Arc'hantina ne oa ket bet dilennet en-dro c'hoazh Cristina Kirchner da brezidantez ar vro. Ur bern skritelloù eus an holl dud war ar renk oa neuze evit an dilennadegoù.\nE Buenos Aires, em eus gwelet ur bern bugale er-maez eus ar skol e-pad an devezh. Perak 'ta ne oant ket er skol ? Peogwir amañ en Arc'hantina, ne vez skol nemet diouzh ar mintin pe nemet goude lein, depand a ra eus ar c'hlas m'emaout. Chañs o deus, keta ? Pep skoliad ivez en devez ur gwiskamant. Ar gwiskamant-se a zo disheñvel e pep skol.\nPlijout a ra kalz d'an dud en Arc'hantina mont e-barzh ar parkoù d'ar sul. Dont a reont da evañ Mate (un te kreñv), da c'hoari mell-droad pe da ruzañ un tamm.\nPlijout a ra ivez d'an dud debriñ ! War ar foto-se eo ur « plato combinado », ur mesk eus fourmaj, kig ha legumaj.\nUr c'harter en deus plijet din e Buenos Aires, hini « La Boca ».\nAmañ ez eus ur stad, lec'h ma c'hoarie Maradonna. Mod-all ez eus ivez ostalerioù, abadennoù tango ha livet eo an tiez gant kalz a livioù disheñvel. Brav tre !\nGoude bezañ bet tremenet ur sizhun e Buenos Aires em eus kemeret ar bus evit mont suoc'h, da b-Puerto Madryn. Ret eo lavarout ar wirionez, ur gêr gouronkañ eo ha n'eo ket brav tamm ebet Puerto Madryn. Met e-kichen Ledenez Valdes emañ, hag el ledenez-se e c'heller gwelet balumed.\nUn tammig suoc'h c'hoazh, e PUNTA\nTUMBO, em eus bet tro da welet manked,\nloened farsus-kenañ !\nHa klasket em eus bale evelto !\nMod-all em eus bet tu e Puerto Madryn da zebriñ un Asado, ur « barbecue » ma fell deoc'h. Lakaet e vez ur bern kig da boazhañ ha mat-kenañ eo.\nE-kichen El Calafate emañ skorneg Perito Moreno, unan eus ar re vrasañ e Suamerika (war an douar ha ket er mor). Souezhus-kenañ eo gwelet tammoù skorn a gouezh e-barzh al lenn. Ober a reont un trouz spontus !\nEvit echuiñ va beaj e Bro-Arc'hantina em eus dibabet bale un tamm e park broadel ar Skornegi.\nHa goude c'hwec'h eurvezh bale, setu ar pezh em eus gwelet. Brav eo, 'keta ?\nKen ar c'hentañ e Bro-CHILE !


Ma falier kentañ - Kemper (BR)\nDegemer Bevañ e Kemper Sevenadur Mirdioù, diskouezvaoù hag arzoù gwelet Ma falier kentañ\nMa Falier kentañ zo ur palier kevredigezhel, bet krouet goude ma oant en em unanet tud entanet gant an arzoù, ha dreist-holl gant ar street art. Bez’ ez eo ar c’hentañ palier gouestlet d’ar Street-Art ha d’an arz a vremañ e kêr e Penn-ar-Bed.\nPalioù ar gevredigezh\nLakaat ar braz eus an dud da ober anaoudegezh gant an arz a vremañ e kêrhag aesaat d’an holl mont d’ar palieroù arz.\nKrouiñ ul lec’h evit reiñ tro d’an arzourien nevez da ziskouez o oberennoù evit ar wech kentañ.\nGant Ma falier kentañ e vez degemeret bep miz un diskouezadeg nevez. Aozet e vez ul lid-digeriñ hag oberoù arzel eviti, en doare da gaout stiloù, kemennadoù liesseurtoc’h ha da reiñ startijenn d’al lec’h.\nMa Falier Kentañ zo ur c’h-concept store ma vez gwerzhet traoù graet gant dizagnerien, oberennoù graet gant arzourien eus Penn-ar-Bed ha produioù deveret eus an diskouezadeg kinniget war al lec’h (tee-shirtoù, seier, godelligoù, serigrafiennoù, liketennoù…) evit ma vo digor an arz d’an holl.\n23, straed ar Brovidañs e Kemper\nEurioù digeriñ : a Yaou da Sadorn eus 2e da 6e\nPgz : +33 (0)6 35 02 30 55 pe +33 (0)6 13 10 16 16 - mapremieregalerie@gmail.com - www.mapremieregalerie.com - www.facebook.com/mapremieregalerie


Selaouit hag e kleveet ! Kontadennoù ha rimadelloù evit ar vugale - Ti Douar Alre\n18 Meurzh 2020\nSelaouit hag e kleveet ! Kontadennoù ha rimadelloù evit ar vugale\nRimadelloù, get Geneviève Le Buhé :\nTestenn ha c'hoarioù da vout kavet amañ !\nAr bleiz hag an oan, get Jo Morvan :\nTestenn ha c'hoarioù da vout kavet é klikiñ amañ.\nAr seizh menn-gavr, ar bleiz hag ar c'hwezhigelloù, get Martine Madec :\nGergam Tual get Daniel Carré :\nTestenn ha c'hoarioù da vout kavet é klikit amañ !


E Mellag ez eus bet roet lañs d'ar Rias ar mintin-mañ © Radio France - Joan Bizien\nDiffusion du mardi 29 août 2017 Durée : 10min\nDeus ar BBH e vo kaoz ganeomp fenoz er c'heleier. Kregiñ 'raio kampionad ar mell-dorn warc'hoazh ha barrek eo merc'hed Brest da vont de'i! Kuzul Sevenadurel Breizh a ginnig ur goulennaoueg diwar-benn ar c'hontradoù sikouret, ha mont a rimp ivez da vro Gemperle p'eo bet roet lañs da festival ar Rias\nPostoù en arvar a zo e bed ar c'hevredigezhioù\nGant diviz ar gouarnamant da grennañ an niver a gontradoù sikouret 'zo bec'h gant kevredigezhioù ar vro. Ur goulennaoueg a zo savet neuze gant Kuzul Sevenadurel Breizh a-benn goulenn ali ar c'hevredigezhioù. Bernez Rouz, prezidant ar c'huzul a vo klevet ganeomp.\nKregiñ 'ra ar c'hrogadoù mell-dorn\nWarc'hoazh e c'hoario merc'hed Brest ar mell-dorn 'enep da Naoned evit penn-kentañ ar c'hampionad. Barrek eo bet merc'hed ar BBH er c'houlzad tremenet ha spi 'zo e vo kaer ar c'houlzad da zont. Tangi Thomin 'vez o supportiñ ar c'hlub. Ganeomp e vo e fin ar c'heleier.\nE bro Gemperle 'zo bet roet lañs d'ar Rias\nBetek disadorn e vo gouel er vro hag ur mor a arvesterien a zo gortozet. Joan Bizien 'zo aet eno ar mintin-mañ... Sonerezh, barzhoniezh, c'hoariva pe c'hoazh sirk... Mont 'rimp d'ober un dro e bro Gemperle.


Nijniy Novgorod - Wikipedia\n(Adkaset eus Nizhny Novgorod)\nNijniy Novgorod (ruseg: Нижний Новгород) eo pempvet kêr vrasañ Rusia. 1 255 159 a dud a oa o vevañ enni e 2011. Kreizenn velestradurel Oblast Nijniy Novgorod ha Distrig kevreadel ar Volga eo. E 400 km e reter eus Moskou emañ, war gember ar stêrioù Volga hag Oka. Anavezet eo ivez evit an ekonomiezh, an treuzdougen hag ar sevenadur.\nSelloù war Nijniy Novgorod\nNijni a dalv kement hag "izel" ha Novgorod "kêr nevez". Anvet e oa Gorkiy (Горький) etre 1932 ha 1991, diouzh anv ar skrivagner soviedel. Krouet e oa e 1221 gant ar Priñs Youri II a Vladimir. E 1612 e oa savet ur arme bras gant Kouzma Minin ha Priñs Dimitri Pozharsky evit dieubiñ Moskou diouzh ar Boloned. E 1817 e teuas da vezañ ur greizenn genverzh bras eus Impalaeriezh Rusia. E-pad ar prantad soviedel e teuas da vezañ ur greizenn industriel a-bouezh, da skouer ar c'hirri Gaz. Pourveziñ a reas aveadurioù an arme d'an talbenn e-pad an Eil Brezel-bed. Abalamour da se e voe bombezet stank lec'h produiñ Gaz gant al Luftwaffe. Adsavet e voe buan goude ar brezel avat.\nMaksim Gorkiy (1868-1936), skrivagner. War e lerc'h e oa anvet kêr etre 1932 ha 1990.\nAleksandr Baburin, mestrc'hoarier echedoù rusian-iwerzhonat, bet ganet e 1967 e Gorkiy.\nAdtapet diwar « https://br.wikipedia.org/w/index.php?title=Nijniy_Novgorod&oldid=1718267 »\nDernière modification le 11 Gwe 2016, à 13:13\nKemmoù diwezhañ degaset d'ar bajenn-mañ d'an 11 Gwe 2016, da 13:13.


Karel Jaromír Erben (distaget [ˈkarɛl ˈjaromiːr ˈɛrbɛn] e tchekeg ; 1811 – 1870) a oa ur skrivagner tchek, istorour, barzh ha dastumer kanaouennoù ha kontadennoù.\nKarel Jaromír Erben poltredet gant Jan Vilímek.\nBrudet eo e zastumad Kytice ("boked", "torkad"), ennañ barzhonegoù awenet gant folklor e vro. Skrivañ a reas ivez Písně národní v Čechách ("kanaouennoù pobl Bohemia"), ennañ 500 kanaouennoù ha Prostonárodní české písně a říkadla ("kanaouennoù pobl tchek ha rimadelloù"), ul levr a lakaas ennañ ar braz eus kanaouennoù hengounel ar vro.\nBáje a pověsti slovanské (Istorioù ha Mojennoù Slavek), embannet e 1902.\nGanet e voe d'ar 7 a viz Du 1811 e Miletín, e-kichen Jičín. Mont a reas da skol-veur Praha d'ober e studioù. Eno e studias prederouriezh ha gwir. Stagañ a reas goude da labourat er Mirdi Broadel (Národní muzeum), gant an istorour František Palacký, adalek 1843. Kemer a reas penn ur gazetenn e 1848. E 1850 e teuas da vezañ sekretour dielloù ar Mirdi Broadel, met paouez a reas e 1851 evit mont da benn an dielloù e kêr Praha. Mervel a reas d'an 21 a viz Du 1870, gant an droug-skevent.\nAdtapet diwar « https://br.wikipedia.org/w/index.php?title=Karel_Jaromír_Erben&oldid=1820219 »


PPT - Bugale CE1 e Treglonou PowerPoint Presentation - ID:2212183\nBugale CE1 e Treglonou PowerPoint Presentation\nBugale CE1 e Treglonou\n<iframe src="https://www.slideserve.com/embed/2212183" width="600" height="497" frameborder="0" marginwidth="0" marginheight="0" scrolling="no" style="border:1px solid #CCC;border-width:1px 1px 0;margin-bottom:5px" allowfullscreen webkitallowfullscreen mozallowfullscreen> </iframe>\nBugale CE1 e Treglonou - PowerPoint PPT Presentation\nBugale CE1 e Treglonou. Sed aze foto ar vugale CP ha CE1 divyezhek skol Sant Per eus Plougastell - Daoulaz e Treglonou . Pascal hag Erwan o deus displeget deomp reolennoù an Oaled . Graet hon eus ur chase - teñsor evit dizoleiñ Treglonou .\nPowerPoint Slideshow about 'Bugale CE1 e Treglonou' - gamada\nSed aze foto ar vugale CP ha CE1 divyezhek skol Sant Per eus Plougastell-Daoulaz e Treglonou.\nPascal hag Erwan o deus displeget deompreolennoù an Oaled.\nGraet hon eus ur chase-teñsor evit dizoleiñ Treglonou.\nDastumet hon eus delioù ha renket hon eus an delioù-se dre o livioù.\nC'hoariet hon eus babyfoot ha kilhoù e-barzh an oaled.\nGant Pascal hon eus desket ur pezh-c'hoarianvet « Skol ar bleizidrouk ».\nGraet hon eusc'hoarioù gant Erwan e-barzh ar c'hoad.\nKousket hon eus e-barzh kambreier 2, 3, 4 pe 5 bugel.\nBugale' zo o deus fardet ur gwastellchokolad.\nBugale CE1 o deus dastumet frouezh an diskar-amzer ha desket o deus o anvioù.\nC'hoariet hon eus mell-droad e-barzh ar porzh.\nDastumet hon eus loened bihan ha desket hon eus anv pep amprevan.\nErwan en deus kontetdeomp istor ar gorriganed.


Pajenn:Morvan - Kenteliou hag istoriou a skuer vad evit ar Vretoned, 1889.djvu/335 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/335\nmodor Philips da zellet oc’h an tri vartolod. Ar c’homodor-ze a ioa eur picol den ken teo hag eur variken, eur varo demruz dezhan, hag he vizach henvel tost da vad oc’h al loar pa vez en he c’hann. Beac’h en devoue o vont dre’n or, ha pa en doa gallet mont tre en eur c’hoeza evel eur moroc’h, e c’houlennas dioc’htu pehini oa Bart. Diskuezet oue dezhan, hag e chomaz eur pennad mad da zellet outhan ep lavaret nemet ar ger-ma : oh !\nIan Bart n’edo ket o fumi neuze ; mes kerkent e crogaz en he gorn hag en em lakeas d’he dana. Ar moget butun ne blije ket d’ar c’homodor, hag e cassaz he zorn d’he fri evit stanca he zifronn, en eur lavaret : oh ! nag a c’huez fall ! An arveziou-ze ne blijent ket da Ian Bart, hag ar Gouarner evit miret na zafje tabut, a lavaras d’ar martolod :\n— Ar c’homodor Philips a lavar deoc’h e ra poan dezhan ho kuelet ama ; e vije bet guell gantha en em gaout ganeoc’h eun tu bennag var ar mor...\n— Oh ! ies, eme ar zaos teo, me caret caout c’hui crog ha crog var al lestr.\n— Mad, eme Ian Bart, me roi an tam plijadur-ze dezhan kerkent ha ma vezin eat en dro da Frans.\n— Petra lavar, eme ar c’homodor ?\n— E rai, eme ar gouarner, eur c’hrogat ganeoc’h kerkent ha ma vezo eat ac’hann e Frans.\n— Pa vezo eat en dro da Frans ?\n— Ia, evelse a lavar.\n— Pa vezo eat da Frans ? Ar c’homodor a reas neuze eur c’hoarzaden ker cre ma strincas diou voutounen dioc’h he zae. Ne grede ket ec’h alje ar zaozon lezel biken Ian Bart da vont d’he vro. Hag e guirionez ne voue ket lezet da vont. Ni a velo hag hen ne deas ket ep otre ar zaos.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/335&oldid=162501 »\nKemmoù diwezhañ degaset d'ar bajenn-mañ d'an 18 Mae 2020, da 10:57.


Ki-dour India - Wikipedia\nGenad : Lutrogale\nKi-dour India (Lutrogale perspicillata) a zo ur c'hi-dour hag a vev e su Azia. Ar spesad nemetañ eus ar genad Lutrogale eo.\n2 Emzalc'h ha gouennadur\nKon-dour India eo ar c'hon-dour brasañ e su Azia. Muzuliañ a reont 130 cm ha gallout a reont pouezañ etre 7 ha 11 kg. Berroc'h ha c'hwekoc'h eo o blevenn eget hini ar c'hon-dour arall. Gell-du eo o c'hein ha gell-sklaer pe gris o c'hof.\n20 vloaz e c'hellont bevañ en ur gwarezva. Kalz berroc'h eo o buhez en natur avat.\nFimig o tiskouez ur c'hi-dour India.\nUnpried eo kon-dour India. A-hed o buhez e talc'h ar c'houbladoù. Daoust ma'z eo brasoc'h ar par e kemer ar barez he c'hreñv warnañ. Homañ a c'han etre ur c'holen ha pevar c'holen goude un dougen 61 - 65 devezh. Ganti e vezont desavet e-pad ur bloaz en un douarenn. Goude ma'z int dizonet eo aotret ar par da dostaat outo. Kemer a ra perzh d'o desavadur dre zegas preizhoù dezho.\nEn em vagañ a reont diwar pesked. A-stroll e hemolc'hont. War 7 - 12 km² ec'h astenn o zachennad war a greder. Implijout a reont gwagrennoù-c'hwezh lec'hiet dindan o lost da verkañ anezhi.\nHemolc'het e vezont evit o c'hreoñ met pennkaoz o stad arvarus eo distrujadur ha saotradur o ziriad.\nki-dour India war Animal Diversity Web\nAdtapet diwar « https://br.wikipedia.org/w/index.php?title=Ki-dour_India&oldid=1907113 »\nKemmoù diwezhañ degaset d'ar bajenn-mañ d'an 19 Gou 2021, da 09:33.


D’ar Sul 10 a viz Gouere 2022 | Sant-Ernel\nPetra a dalv Jahiner ?\nUr ger brezhoneg eo hag a dalv “tourmenteur” e galleg, e ster mat ar ger evel-just. Plijout a ra deomp adkemer nerzh an arvesterien hag al lec’h. Sonerezh ar straedoù a teu eus sonerezh ar grennamzer.\nPenaos eo ganet Jahiner ?\nKrouet e o bet ganeomp ur strollad fest-noz Tymen Kerveillant Quintet e 2015. Julien Tymen, Michel Kerveillant, Gwylan Meneghin, Kentin Juillard ha Tibo Niobé a gemer perzh er strollad-mañ. Ur strollad fest-noz eo kentoc’h, ur bladenn “Heson” a zo bet embannet.\nKelc’h keltiek Landerne zo deuet e darempred ganeomp e miz Meurzh 2017 evit bezañ e penn ar strollad sonerezh evit arvest ar genstrivadeg.\nKrouet eo bet neuze Jahiner evit an abadennoù war ar straedoù. Adkavet e vez mod pe vod ar memes skipailh, Guislain De Jacquelot (binioù) en deus kemeret plas Tibo Niobé (gitar).\nPennad klok :\nclass="pirenko_portfolios-template-default single single-pirenko_portfolios postid-7661 samba_theme samba_left_nav samba_left_align samba_responsive thvers_87 wpb-js-composer js-comp-ver-6.6.0 vc_responsive"


Rous Kiev - Wikipedia\nRous Kiev, pe Rus Kiev, pe Stad Kiev, pe Priñselezh Kiev zo ur briñselezh slav a zo padet eus an an IVvet kantved betek an XIIIvet kantved, hag a zo bet bruzunet goude gant aloubadeg ar Vongoled, adal 1223 ma voe peurziskaret a-benn 1240. Rous eo ar c'hoshañ stad boutin d'an teir stad slav a hiriv, Belarus, Rusia, hag Ukraina.\nSavet e oa bet gant ar Vareged, renet, hervez ar vojenn, gant ar penn viking Riourik, ha diazezet e Novgorod. Dont a ra an anv Rous eus ar ger varegek rodslagen (« bro ar stur »).\nE dibenn an IXvet kantved e voe lakaet ar gêr-benn e Kiev, ur gêr slav kemeret gant ar Vareged en 864, hag a oa, betek neuze, sujet d'ar bobl Khazar, ur bobl turk, kantreerien anezho. En XIvet kantved eo Rous Kiev a oa brasañ stad Europa, adal ar Mor Du betek ar Volga, Pologn, Lituania. Liesseurt e oa, gant pobloù slav, german, finn, ha balt.\nAdtapet diwar « https://br.wikipedia.org/w/index.php?title=Rous_Kiev&oldid=1883287 »\nKemmoù diwezhañ degaset d'ar bajenn-mañ d'an 16 Eos 2020, da 15:30.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/55 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/55\neun doctor euz al lezen, a c’houlennaz diganthan evit hen amprouv : (36) Mestr, pehini eo ar gourc’hemen braz euz al lezen ?\n(37) Jesus a lavaraz dezhan : Karoud a ri an Aotrou da Zoue euz da holl galon, hag euz da holl ene, hag euz da holl spered. (38) Hennes eo ar c’henta hag ar gourc’hemen braz. (39) Ha setu aman an eil hag a zo henvel outhan : Karoud a ri da nessa evel-d’oud da-unan. (40) Euz an daou c’hourc’hemen-ze e talc’h an holl lezen hag ar brofeted.\n(41) Hag ar Farizianed, o veza en em assamblet, Jesus a c’houlennaz diganthe : (42) Petra a zeblant deoc’h euz ar C’hrist? Da biou ez eo mab? Int a respontaz dezhan : Da Zavid. (43) Hag hen a lavaraz dezhe : Penaos eta e c’halv David anezhan, dre ar Spered, he Aotrou, en eur lavaret : An Aotrou hen deuz lavaret d’am Aotrou : (44) Azez a-zeo d’in, bete ma lakain da inimied da scabel dindan da dreid ? (45) Mar galv eta David anezhan he Aotrou, penaos ec’h hell hen beza mab dezhan ?\n(46) Ha den na hellaz respont eur ger dezhan ; hag adaleg an devez-ze den na gredaz ken hen interroji.\nNEUZE Jesus a gomzaz ouz ar bobl, hag ouz he ziskibien, hag a lavaraz dezhe : (2) Ar Scribed hag ar Farizianed a zo azezet var gador Moises. Mirit eta, ha grit kement a lavaront deoc’h da ober ; mes na rit ket hervez ho oberou, rag lavaret a reont, mes ne reont ket. (3) Rag eren a reont bec’hiou pounner, pere na heller ket da zougen, hag e lekeont anezhe var diou-skoaz an dud ; mes na fell ket dezhe lakaad ho biz d’ho finval. (5) Hag ober a reont ho holl oberou evit beza gwelet gant an dud ; rag ledan a reont ho phulacteriou, hag asten a reont franjou ho dillad ; (6) karoud a reont ar plasou kenta er festou, hag ar c’hadoriou kenta er sinagogou ; ha beza saludet er plasennou public, ha beza galvet gant an dud : Mestr, mestr. (8) Mes c’houi, ne lakit ket gervel ac’hanoc’h, Mestr ; rag unan hep-ken eo ho mestr, ar C’hrist ; ha c’houi holl a zo breudeur. (9) Ha na c’halvit den var an douar ho tad ; rag n’hoc’h euz nemed eun Tad hepken, an hini a zo en envou. (10) Ha na lakit ket gervel ac’hanoc’h doctored ; rag n’hoc’h euz nemed eun Doctor hep-ken, pehini eo ar C’hrist.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/55&oldid=125653 »


Buhez ar Zent. pages 230, 231. Encyclopédie Marikavel.\npages 230, 231\nYan, lezhanvet Damascen, eus hano e vro, pe Ghrysorroas (stêr aour) abalamour d'e ouiziegez, a c'hanas en Damas, a dud a relijion gristen hag a renk uhel.\nE dad a oa konseilher ar roue. Eur manac'h italian, Kosm, kouezet etre daouarn ar Vuzulmaned, a skolaas anezan, ha dont a reas da dennan kement a dalvoudegez eus-e genteliou ma oe barrek, da varo e dad (730), da gemer e blas.\nYan, war c'houlenn ar pab Gregor III, a gomzas hag a skrivas eneb an tôliou digristen-ze hag a zifennas an enor dleet da dôlennou ha da skeudennou ar zent.\n« Ar skeudennou hag an tôlennou, emezan, a zo d'ar re ne ouzont ket lenn ar pez m'eo al levriou d'ar re a oar lenn; bezan int, evit ar gweled, ar pez m'eo ar c'homzou evit ar c'hleved. »\nLeon, o vezan n'helle ket lakat e zorn war Yan, a glaskas eun doare-all d'e goll; rei a reas da gredi da roue Damas e oa Yan ouz e werzan dre zindan.\nAr roue a reas raktal troc'han dorn deou e gonseilher; mes en noz war-lerc'h, an ezel troc'het a oe staget a neve, hag ar vue a rede ennan, dre c'halloud ar Werc'hez.\nAr burzud-ze a ziskoueze skler awalc'h pegen dinam oa eus ar pez a oa tamallet d'ezan, ha chom a c'hellas adarre en lez ar roue.\nMes ne chomas ket pell. Ar c'hoant da ren eur vue studiusoc'h ha siouloc'h a reas d'ezan rei kabestr d'e holl sklavourien, gwerzan e holl vadou hag en em denn en manati Sant-Sabas, ter leo diouz Jeruzalem. Eno e vevas ken izelek hag an disteran eus e vreudeur.\nEur wech hepken ec'h eas eus e vanati da zifenn skeudennou ar zent.\nBezan e oe, evit Iliz ar zav-heol, en eizvet kantved, ar pez ma oe sant Thomas evit Iliz ar c'huz-heol, en trizekvet kantved.\nAr gristenien goz, epad tri gantved kentan an Iliz. n'int ket bet troet da gaout en o ilizou tôlennou ha skeudennou eus a Zoue hag eus ar zent, evel ma ver breman.\nHa n'eo ket souez; ar re a c'houlenne dont en Iliz, en amzer-ze, a deue pe eus a douez ar judevien, pe eus a douez ar baganed. Hogen, ar judevien ne oa urz ebet gant o lezen d'ober skeudennou eus a Zoue, hag ar baganed a gemere an idolou evit doueou.\nSkeudennou en ilizou, en amzer gentan, a vije bel eta eun dra dizoare evit eun darn, hag eun dra danjerus evit eun darn-all eus ar gristenien neve.\nEr pevare kantved ne oa ken mêmes tra : an Iliz, diazezet mat hiviziken, a oa galloudus; ar skeudennou a deuas, tamm ha tamm, ar c'hiz aneze. Impalaered Konstantinopl a 'n em zavas en o eneb; eskibien zoken, eleiz, a droas a-du gant an impalaered-ze.\nErfin, konsil Nise (787) a embannas e c'helled enori skeudennou Doue, an êle hag ar zent hag o lakat en ilizou.\nAn tôlennou hag ar skeudennou n'int ket eun dra red en eun iliz, hag abalamonr da ze, an Otrou Doue n'en deus gourc'hemennet netra diwar o fenn.\nMes eun dra vat int; lakat a reont, epad ma vezer o pedi, ar spered da vezan muioc'h war evez, hag ar galon da vezan muioc'h birvidik : « Bezan int, evel ma lavar sant Yan Damascen, d'ar re ne ouzont ket lenn, ar pez m'eo ar levriou d'ar re a oar lenn; bezan int, evit ar gweled, ar pez m'eo ar c'homzou evit ar c'hleved. »


Emplantenn-vronn - Wikipedia\nEmplantennoù-bronn leuniet gant gel silikon\nEmplantennoù-bronn leuniet gant disolvadenn fiziologel\nUn emplantenn-vronn a zo ur brotezenn implijet er surjianerezh plastik evit brasaat volum ur vronn pe evit adsevel ur vronn (goude ur vastektomiezh da skouer).\nMeur a seurt emplantennoù-bronn ez eus, hervez an danvezioù a ya d'ober anezho:\ngoloenn e silikon leuniet gant disolvadenn fiziologel ;\ngoloenn e silikon leuniet gant gel silikon ;\nvolum polipropilen. Diorroet gant an doktor Gerald W. Johnson e c'hellont pourchas volumoù bras-kenañ hag implijet e vezont gant industriezh ar bornografiezh.\n2 Riskloù ha breutadeg\nImpljet e vez an an emplantennoù-bronn abaoe 1865 da nebeutañ evit brasaat ment bronnoù ar maouezed. En Alamagn e voe pozet an emplantenn gentañ diouzh a ouzer. Eno e voe tennet lard digant ur vaouez zu eus yoc'henn guñv he c'horf evit emplantañ anezhañ en he bronn. Er bloavezhioù war-lerc'h e voe danzeet gant mezeien emplantennoù liesseurt graet gant a bep seurt danvezioù, e parafin peurvuiañ. E Japan e voe graet gant silikon, evit ar wezh kentañ moarvat, goude an eil brezel bed : gisti Japan o defe strinkellet silikon en o divronn dezho o-unan.\nE 1961 e voe diorroet ar brotezenn-vronn gentañ e silikon gant plastikourien eus Houston, Thomas Cronin ha Frank Gerow, gant kenlabour an Dow Corning Corporation, hag e 1962 e voe pozet ar seurt emplantenn evit ar wezh kentañ. C'hoarvezout a rae an emplantenn eus ur c'holoenn silikon leuniet gant ur gel silikon tev ha gludek.\nDiwar neuze ez eus bet klasket gwellaat an emplantennoù-se dre astenn o fad implij, dre wellaat ar santadenn a roont pa zouger anezho, ha dre vroudañ nebeutoc'h ar gwiad bevoniel gwiennus er c'hapsulennoù tro-dro d'ar stramm. Techet eo ar c'hapsulennoù da lakaat an emplantenn da galetaat, da reiñ un neuz gweet ha dinaturel dezhi, ha gallout a reont degas poan. Bakterioù, ar silikon o tiverañ hag an amzer eo an abegoù pennañ a laka ar c'hapsulennoù da furmiñ. An emplantenoù leuniet gant disolvadenn fiziologel ivez a c'hell furmiñ kapsulennoù. Digresket eo ar feur kapsulennoù gant an emplantennoù nevesoc'h gwiadet, gant goloennoù tevoc'h a fu nebeutoc'h, ha gant geloù stagañ tevoc'h.\nRiskloù ha breutadeg[kemmañ | kemmañ ar vammenn]\nE Stadoù-Unanet Amerika eo bet strishaet implij an emplantennoù leuniet gant gel silikon gant ar Food and Drug Administration dre ma vezed nec'hetoc'h-nec'hetañ a-zivout efedoù un hevelep emplantennoù war ar yec'hed. Ouzhpenn ur milion a vaouezed a zouge emplantennoù da vare ar berzh, hag ar breud savet diwarnañ a lakaas ar farderien d'en em glevet war un digoll a 4,25 miliard a zollaroù. Breutaet e vez c'hoazh gant kumuniezh ar skiantourien diwar-benn braster ar riskl stag ouzh an emplantennoù-bronn gant gel silikon.\nKaozeet ez eus bet kalzik diwar-benn ar riskloù-yec'hed stag ouzh an emplantennoù-bronn er bloavezhioù tremen. Gouez da lod ez eo kiriek an emplantennoù-se da gleñvedoù, peurgetket ar c'hleñvedoù emimmunizet daoust ma ne vez ket kadarnaet gant prouenn ebet. Koulskoude e konter an ansimetriezh, an torradur, an tarzhadur, an infektadur ha kaletadur an emplantennoù pe "kapsulenn" e-touez ar c'hudennoù deuet dre ar protezennoù-bronn.\nRet eo merkañ e vir an emplantennoù, dreist-holl ar re silikon, d'ober mammografiennoù dre radiografiezh. Silisiom ez eus er silikon, un elfenn bounneroc'h eget ar re a vez e gwiad ar bronnoù naturel. Gant an atomoù silisiom-se e vez euvret fotonoù skin X en un doare efedusoc'h eget gwiad naturel ar bronnoù. Ma oulakaer ez etreober ar fotonoù skinoù X gwan implijet er vammografiezh (Mo-K) dre an efed fotoelektron neuze e vo gouest ur silikon-skouer (O-Si(CH3)2-)n da euvriñ 4,2 gwezh muioc'h a skinoù X eget gwiad ar vronn.\nBruched ur vaouez 30 vloaz a zo tarzhet emplantenn-vronn he bronn gleiz\nGlaz kapsulel e bronn zehoù ur vaouez 29 bloaz, seizh vloaz goude ma voe pozet emplantennoù-bronn kilwagrennel leuniet gant gel silikon, 560 cm³ o volum\nA-hend-all ne vefe merk-enep ebet, war a seblant, evit a sell ouzh ar bronnañ evit ar maouezed a zoug emplantennoù.\nDre m'eo ar bronnoù un tachad erogenek (peurgetket gant ar maouezed dezho divronn bihan) e c'hell brasadur volum o divronn digreskiñ ar blijadur revel dre zigreskiñ gwiridigezh an tachad-se.\nHervez American Society of Plastic Surgeons (Kevredigezh amerikan ar surjianed plastikourien) ez eo brasadur an divronn an oberiadenn surjianerezh ar c'hened a vez pleustret ar muiañ war ar maouezed er Stadoù-Unanet. E 2002 e voe gouzañvet an oberiadenn-se gant 236 888 maouez e SUA. Hervez an "National Institute for Women" eo ret d'ur vaouez oberataet diwar beder gouzañv surjianerezh en-dro evit reizhañ kudennoù emplantenn.\nDa heul ar breud a oa bet diwar-benn efed an emplantennoù war ar yec'hed ez eus bet savet ur breud sokial diwar o fenn. Maouezed 'zo a wel enno un doare da c'hounit muioc'h a c'halloud ha da vezañ mestr war o c'horf, lod all a wel enno ur sujidigezh vennedik da c'hoantoù revel ar baotred hag ur c'hammed war-gil evit dishualerezh ar merc'hed. Lakaet e oant bet gant lod keñver-ha-keñver gant bandennadur an treid e Sina pe an ezskejadur en Afrika.\nEn desped da se e seblant an emplantennoù-bronn bezañ muioc'h-mui degemeret en darn vrasañ eus broioù ar C'hornôg, daoust ma chom un islonk etre an taolennadur a vez graet anezho er mediaoù hag er vuhez pemdez.\nUl lec'hienn ditouriñ diwar-benn an emplantennoù-bronn (e galleg)\nUl lec'hienn diwar-benn ar riskloù liammet gant an emplantennoù-bronn (e galleg)\nAdtapet diwar « https://br.wikipedia.org/w/index.php?title=Emplantenn-vronn&oldid=1715539 »\nKemmoù diwezhañ degaset d'ar bajenn-mañ d'an 24 Eos 2016, da 16:21.


Pajenn:Le Gonidec - Bibl Santel pe Levr ar Skritur Sakr, eil levr.djvu/196 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/196\nTogorma, war-zû ann han̄ter-nôz, hag hé holl arméou, ha kalz a bobl a vézô gan-éz.\n7. En em aoz, en em reiz, té hag al lôd-brâz a dûd a zô en em strollet enn-drô d’id, ha béz da c’hourc’hémenner d’ézhô.\n8. Goudé kalz deisiou é vézi emwélet ; er bloavésiou divéza é teûi enn eunn douar, a zô bét dieûbet eûz ar c’hlézé, a zô bét strollet eûz a veûr a bobl war vénésiou Israel, péré a oa bét didûd a-vépréd ; ar ré-zé a zô bét digaset eûz a douez ar boblou, hag a choum enn douar-zé gan̄t fisian̄s.\n9. Hôgen té a biñô, hag a zeûiô ével eunn arné, hag ével eur goabren, évit gôlei ann douar, té ha da holl arméou, ha kals poblou gan-éz.\n10. Ével-henn é lavar ann Aotrou Doué : Enn deiz-zé é savô ratosiou enn da galoun, hag é venni gwall vénosiou.\n11. Hag é liviri : Piña a rinn étrézég eur vrô divur ; moñd a rinn da gavout tud é péoc’h, péré a zô é pép fisian̄s, peré a choum holl hép muriou, ha n’hô deûz na prennou na dôriou :\n12. Évit ma skrapi dibourc’hou, ma en em gargi a breiz, ma likii da zourn war ar ré a oa bét dilézet, hag a zô bét lékéat enn hô reiz ken̄t, war eur bobl a zô bét strollet eûz a douez ar brôadou, a zéraoué kaoud eunn dra enn hé gerz, ha choum é-kreiz ann douar.\n13. Saba ha Dédan, ha marc’hadourien Tarsis, hag hé holl léoned a lavarô d’id : Ha n’oud-dé két deûet évit kéméroud dibourc’hou ? Chétu éc’h eûz strollet eul lod brâz a dûd évit skrapa ar preiz, évit kémérout ann arc’han̄t hag ann aour, ha kâs ann arrébeuri hag ann diwiskou, hag évit falc’ha madou brâz.\n14. Râk-sé diougan, mâb dén, ha lavar da Gog : Ével-henn, é lavar ann Aotrou Doué : Enn deiz-zé, pa choumô va fobl Israel gan̄t fisian̄s, ha n’her gwézi két ?\n15. Té a zeûi eûz da vrô, a dû ann han̄ter-nôz, té ha kals poblou gan-éz, holl biñet war gézek, enn eur van̄den vrâz, gan̄d eunn armé gré.\n16. Ha té a zavô war va fobl Israel ével koabr, évit gôlei ann douar. Enn deisiou divéza é vézi, ha mé az tigasô war va douar, évit ma anavézô ar brôadou ac’hanoun, pa vézinn bét san̄télet enn-od dira-z-hô, ô Gog.\n17. Ével-henn é lavar ann Aotrou Doué : Té éta eo ann hini a béhini em eûz komzet enn deisiou ken̄t, dré c’hénou va zervichérien, proféded Israel, péré hô deûz diouganet enn deisiou-zé, pénaoz é tigazchenn ac’hanod enn hô énep.\n18. Hag enn deiz-zé, é deiz donédigez Gog war zouar Israel, émé ann Aotrou Doué, va buanégez a iélô bétég ar frouden.\n19. Râg em oaz, é fô va buanégez em eûz lavaret : Enn deiz-zé é vézô eur c’héflusk brâz é douar Israel.\n20. Pésked ar môr, hag evned ann éñv, ha loéned ar mésiou, ha kémen̄t prévéden a stléj war ann douar, ha kémen̄d dén a zô war c’horré ann douar, a grénô dira-z-oun ; hag ar ménésiou a vézô diskaret, hag ar girsier a vézô diskolpet, hag ann holl vuriou a gouézô d’am douar.\n21. Ha mé a c’halvô out-han̄ ar c’hlézé em holl vénésiou, émé ann Aotrou Doué ; klézé pép-hini a drôi oud hé vreûr.\n22. Ha mé a gasô va barn war-n-ézhan̄ gan̄d ar vosen, ha gan̄d ar goad, ha gan̄d eur glaô diboell, ha gan̄t mein diven̄t : tân ha soufr a likiinn da c’hlaôia war-n-ézhan̄, ha war hé armé, ha war ann holl arméou a vézô gan̄t-han̄.\n23. Ha mé a ziskouézô péger brâz ounn, péger san̄tel ounn (T) ; ha mé en em rôi da anaout dirâk kalz poblou, péré a wézô pénaoz eo mé ann Aotrou ?\nBarn ann Aotrou a-énep Gog.\n1. Hôgen té, mâb dén, diougan a-énep Gog, ha lavar : Ével-henn é lavar ann Aotrou Doué : Chétu mé a\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/196&oldid=163650 »\nKemmoù diwezhañ degaset d'ar bajenn-mañ d'an 11 Eos 2020, da 17:35.


Jean-Baptiste Chaigneau - Wikipedia\nJean-Baptiste Chaigneau a oa ur merdeer ha diplomad e servij Frañs. Ur roll pouezus en deus bet en istor Viêt Nam e deroù an XIXvet kantved. Bet eo bet e servij tierniezh Nguyễn etre 1794 ha 1819, mandarin oa ha kemeret en doa an anv a Nguyễn Văn Thắng (阮文勝). Anvet eo bet koñsul e Huế. Erruout a reas eno e 1821. Dipitet, e kuitaas ar vro e 1824.\nJean-Baptiste Chaigneau gant e wiskamant Nguyen Van Thang.\nJean-Baptiste Chaigneau e 1805\nGanet eo bet d'an 8 a viz Eost 1769 en Oriant. Badezet eo bet d'ar 27 a viz eost e Pluvergad. Aet eo da Anaon en Oriant d'an 31 a viz Genver 1832 en e di 9 bali ar Réunion.\nMab oa da Alexandre Georges Chaigneau, kabiten-lestr evit Kompagnunezh an Indez, ha Bonne-Jaquette Perault, merc'h da Etienne Perault bet maer an Oriant. Lestrañ a reas da 12 vloaz er morlu roueel.\nTapet e voe gant ar Saozon e Sainte-Hélène hag en em gavout a reas e Macao e 1794. War atiz ar beleg Pierre Joseph Georges Pigneau de Behaine ez eas gant un toullad ofiserien c'hall da servij ar priñs Nguyên Anh evit e skoazellañ e en e stourm evit dont da vezañ impalaer. 25 bloaz e oa. Graet e voe gant Nguyên Anh jeneral arme an Norzh, markiz Thang-Duc h goude ministr ar verdeadurezh. Pa voe deuet Nguyên Anh da vezañ an impalaer Gia Long e chomas Chaigneau el lez. Anvet e voe "truong co" (mandarin luel eil derez an eil klas), asambles gant e geneiled Philippe Vannier, de Forsans ha Despiau. Dont a reas goude da vezañ mandarin meur gant un heuliad personel a 50 soudard. Chom areas kuzulier an Impalaer betek 1819. Strivañ ar reas evit diorren morlu Viêt Nam diwar skouer morluioù ar c'hornôg. Adalek 1916 e voe e darempred gant ministr aferioù diavaez Frañs, Armand-Emmanuel du Plessis, Duc de Richelieu.\nEurediñ a reas d'ur plac'h eus ar vro Ho Thi Thue eus ur familh mandarined katolik. Meur a vugel o doe. En o-zouez Michel (Nguyen Van Duc) a gemeras perzh e kannadouriezh [[Phan Thanh Gian] e 1863, hag a labouras goude evit minister an arc'hant, ha Jean a voe sekretour meur kêr Roazhon. Philippe Vannier ha Laurent Estienne Barizy a euredas gant merc'hed eus ar vro ivez.\nDistreiñ a reas da Frañs e 1819 war an Henri. P'edo e Frañs e voe anvet koñsul e Huế (ar c'hentañ koñsul e Kochinsina). Erruout a reas e 1821 gant e niz Eugène Chaigneau, 29 bloaz, war al Larose. Karget e oa da ginnig un emglev kenskoazell ha kenwerzh a-berzh roue Frañs Loeiz XVIII. Nac'het e voe ar c'hinnig gant an impalaer nevez Minh Mang. resevet e voe en u daore yen-kenañ el lez .E miz Gwengolo 1824 e lez an impalaer an dibab dezhañ etre an emlazh hag an distro da Frañs.Dipitet groñs e kuita ar vro gant e wreg nevez, Hélène (1800-1853), ur hanter vietnamez ha merc'h d'e geneil Laurent Estienne Barisy, a orin eus Enez C'hroe ha marvet e Huế. Errout a rejont e Bourdel war al lestr Courrier-de-la-Paix d'ar 6 a viz Gwengolo 1825 a-raok mont da Vreizh.\nGoulennet e voe digant Eugène Chaigneau kemer plas e eontr e 1826. Ne voe ket resevet gant an impalaer. Distreiñ a reas da Frañs ivez.\nGraet marc'heg al Lejion a enor d'ar 26 a viz Eost 1818.\nGraet marc'heg Urzh roueel ha luel Sant-Loeiz (Ordre royal et militaire de Saint-Louis) d'ar 14 a viz Gouere 1820.\nUr straed a zoug e anv en Oriant.\nAndré Salles, Un mandarin breton au service du roi de Cochinchine. Jean-Baptiste Chaigneau et sa famille, Hanoï, 1923, adembannet e 2006, Les Portes du large, Roazhon. ISBN 2-914612-01-X\nLes Noms qui ont fait l'histoire de Bretagne, Coop Breizh ha Skol-Uhel ar Vro, 1997, pennad gant Bernez An Nail\nMichel Chaigneau, e vab, a embannas e 1867 : Souvenirs de Hué.\nAdtapet diwar « https://br.wikipedia.org/w/index.php?title=Jean-Baptiste_Chaigneau&oldid=1855348 »\nMarc'heien al Lejion a enor\nKemmoù diwezhañ degaset d'ar bajenn-mañ d'an 7 Du 2019, da 06:44.